**ЭРҮҮЛ МЭНДИЙН ДААТГАЛЫН ҮНДЭСНИЙ ЗӨВЛӨЛИЙН ГИШҮҮДИЙГ НЭР ДЭВШҮҮЛЭХ “НЭР ДЭВШИГЧИЙН СОНСГОЛ”-ЫН ТЭМДЭГЛЭЛ**

Эрүүл мэндийн даатгалын үндэсний зөвлөлийн гишүүдийг нэр дэвшүүлэх “Нэр дэвшүүлэх”-ийн сонсголыг Төрийн ордны Их Эзэн Чингис хаан танхимд 16.38 минутаас эхэллээ.

Нэр дэвшигчийн сонсголд Сонсгол даргалагчаар Улсын Их Хурлын гишүүн С.Чинзориг, Улсын Их Хурлын гишүүн Нийгмийн бодлогын байнгын хорооны дарга, Улсын Их Хурлын гишүүн М.Оюунчимэг, Б.Баярсайхан, П.Анужин, С.Ганбаатар, Ц.Мөнх-Оргил, Ц.Сандаг-Очир, Д.Сарангэрэл, С.Одонтуяа нар оролцлоо

**Сонсгол даргалагч УИХ-ын гишүүн С.Чинзориг:**

Та бүхний энэ өдрийн амгаланг айлтгая.

Эрүүл мэндийн даатгалын Үндэсний зөвлөлийн даатгуулагчийг төлөөлсөн гишүүний нэр дэвшигчийн сонсголд оролцогч Та бүхний энэ өдрийн амгаланг айлтгая.

Сонсголд оролцогчдын ирц бүрдсэн тул Нийгмийн бодлогын байнгын хорооны 2022 оны 04 дүгээр сарын 18-ны өдрийн нэр дэвшигчийн сонсгол нээснийг мэдэгдье.

Сонсголын зорилго, дэгийг та бүхэнд товчхон танилцуулъя. Хэдүүлээ сонсголоо шуурхай явуулна аа. Нийгмийн бодлогын байнгын хорооноос Эрүүл мэндийн даатгалын тухай хуульд заасны дагуу Эрүүл мэндийн даатгалын Үндэсний зөвлөлийн гишүүний нэр дэвшигчийн сонсголыг 4 дүгээр сарын 18-ны өдөр хийхээр товлон зарлаж, 14 хоногийн хугацаанд олон нийтэд хэвлэл мэдээллийн хэрэгслээр хүргэж, нээлттэйгээр оролцохыг урьсан. Эрүүл мэндийн даатгалын Үндэсний зөвлөлийн даатгуулагчийг төлөөлсөн гишүүнд Монголын үйлдвэрчний эвлэлийн холбооноос нэр дэвшүүлсэн Монголын Боловсрол, шинжлэх ухааны үйлдвэрчний эвлэлийн холбооны дарга З.Цогтгэрэл, Монголын үйлдвэрчний эвлэлийн холбооны Ерөнхий зөвлөлийн тэргүүлэгч гишүүн Ч.Нарантуяа нар тус тус нэр дэвшиж байна.

Энэ нээлттэй сонсголоор нэр дэвшигчид уг албан тушаалд нэр дэвшсэн үндэслэл, мэдлэг, мэргэжил, ур чадвар, ёс зүйн хувьд тэнцэх эсэх, уг албанд томилогдсон тохиолдолд хийх ажлын талаар мэдээлэл авах зорилготой ийм сонсгол анх удаагаа явуулж байна. Сонсголын дэгийг та бүхэнд товчхон танилцуулъя.

1.Сонсгол даргалагч нэр дэвшигчдийг танилцуулсны дараагаар 10 минутад багтаан өөрсдийгөө дэлгэрэнгүй танилцуулна. Заавал 10 минутад хүргэх шаардлагагүй.

2.Хараат бус шинжээчийн дүгнэлтийг сонсоно.

3.Байнгын хорооны гишүүд танилцуулга, дүгнэлттэй холбогдуулан нэр дэвшигчээс нараас асуулт асууж, хариулт авна.

4.Нэр дэвшигчийн сонсголд урьдчилан бүртгүүлсэн иргэдийн болон төрийн бус байгууллагын төлөөлөл нэр дэвшигчдээс асуулт асууж болно.

5.Асуулт асууж дууссаны дараа Улсын Их Хурлын гишүүд болон иргэдийн төлөөлөл нар нэр дэвшигчтэй холбогдуулан 5 минут хүртэл хугацаанд үг хэлж болно - гэсэн ийм дэг байна.

Одоо сонсголд оролцогчдыг танилцуулъя.

* Б.Буянтогтох - Эрүүл мэндийн яамны Бодлогын хэрэгжилтийг зохицуулах газрын дарга;
* Л.Бямбасүрэн - Эрүүл мэндийн даатгалын ерөнхий газрын дарга;
* Д.Дэмбэрэл - Эрүүл мэндийн даатгалын Үндэсний зөвлөлийн дэд дарга;
* Х.Ганбаатар - Эрүүл мэндийн даатгалын Үндэсний зөвлөлийн гишүүн;
* Д.Чимэддагва - Эрүүл мэндийн даатгалын Үндэсний зөвлөлийн гишүүн;
* Л.Номин - Эрүүл мэндийн даатгалын Үндэсний зөвлөлийн ажлын албаны дарга;
* Ц.Нямдорж - Эрүүл мэндийн даатгалын Үндэсний зөвлөлийн Ажлын албаны ажилтан;

Эмнэлгийн төлөөлөл:

* Б.Эрдэнэбулган - Улсын хоёрдугаар төв эмнэлгийн захирал;
* Э.Галбадрах - Гэмтэл Согог Судлалын Үндэсний Төвийн захирал;
* М.Өлзийбуян - Сүхбаатар дүүргийн Эрүүл мэндийн төвийн Эрүүл мэндийн даатгалын их эмч;
* Т.Хишигсүрэн - Баянгол дүүргийн Гурван санчир өрхийн эрүүл мэндийн төвийн төлөөлөл;
* С.Эрдэнэбат - Монголын үйлдвэрчний эвлэлийн холбооны Ерөнхийлөгч;
* П.Бямбацэрэн - Монголын ахмадын холбооны Дэд ерөнхийлөгч;
* Э.Энхжаргал - Монголын ажил олгогч эздийн нэгдсэн холбооны Ерөнхий зохицуулалтын газрын дарга;
* О.Амартүвшин - Монголын Үндэсний Худалдаа Аж Үйлдвэрийн Танхимын Ерөнхийлөгч;
* С.Зоригоо - Монголын хувийн хэвшлийн эрүүл мэндийн байгууллагын нэгдсэн холбооны Ерөнхийлөгч;
* Ч.Доржгүнсмаа - Монголын хувийн хэвшлийн эрүүл мэндийн байгууллагын нэгдсэн холбооны Гүйцэтгэх захирал;
* Ш.Хажидмаа - Монголын өрхийн анагаах ухааны холбооны Гүйцэтгэх захирал;
* Р.Эрдэнэбат - Эрүүл мэндийн даатгуулагчдын хяналт төрийн бус байгууллагын Тэргүүн;
* Д.Гэрэлмаа - Монголын анагаахын эмэгтэйчүүдийн холбооны төлөөлөл;
* Б.Товуусүрэн – Гүүд фондейшн ТББ-ын менежер;
* Г.Хонгор – оролцогч;
* Д.Амаржаргал – судлаач;
* Ц.Товуусүрэн оролцогч;
* Т.Ариунтуяа – Анагаахын Шинжлэх Ухааны Үндэсний Их сургуулийн Эрүүл мэндийн бодлогын тэнхимийн багш, судлаач;
* А.Батбаяр - Нийгмийн бодлогын байнгын хорооноос томилогдсон хараат бус, хөндлөнгийн шинжээч

ийм оролцогч нар оролцож байгаа юм байна.

Одоо нэр дэвшигчдийн талаарх товч танилцуулга танилцуулъя. Тэрийг хэн танилцуулах юм, би юу, за.

**Нэр дэвшигч З.Цогтгэрэл** Үндэсний зөвлөлийн гишүүнээр нэр дэвшиж байгаа нэр дэвшигч З.Цогтгэрэлийн товч танилцуулга. Нийгмийн Ухааны Их сургууль, Удирдлагын Академи, Отгонтэнгэр Их сургууль, Хөдөлмөрийн харилцааны Их сургууль тус тус төгссөн. 2001 онд 42 дугаар сургуулийн багш, 2012 онд Монголын Боловсрол, шинжлэх ухааны үйлдвэрчний эвлэлийн холбоонд Ерөнхий боловсролын сургууль хариуцсан Зохион байгуулагч, 2019 оноос Монголын Боловсрол, шинжлэх ухааны үйлдвэрчний эвлэлийн холбооны даргаар ажиллаж байгаа юм байна.

**Нэр дэвшигч Ч.Нарантуяа** Хөдөлмөрийн дээд сургууль, Отгонтэнгэр Их сургуулийг тус тус суралцаж төгссөн. 1987 онд Баянхонгор аймгийн Гурванбулаг сумын ерөнхий боловсролын сургуулийн багш, Баянхонгор аймгийн Гурванбулаг сумын Ардын Депутатуудын Хурлын гүйцэтгэх захиргааны бичээч, бичиг хэргийн эрхлэгч, Орхон аймгийн Үйлдвэрчний эвлэлийн холбооны бичээч, нарийн бичгийн дарга, Орхон аймгийн Эрүүл мэндийн байгууллагуудын үйлдвэрчний эвлэлийн холбооны дэд дарга, 2009 оноос Монголын Эрүүл мэндийн ажилтны үйлдвэрчний эвлэлийн холбооны дэд дарга, 2022 оноос Монголын Эрүүл мэндийн ажилтны үйлдвэрчний эвлэлийн холбооны даргаар ажиллаж байна.

Нэр дэвшигчид эрүүл мэндийн даатгалын Үндэсний зөвлөлийн гишүүнд даатгуулагчийг төлөөлсөн гишүүнээр томилогдсон тохиолдолд хийх ажил, нэр дэвшсэн үндэслэл, боловсрол, ажлын туршлага, тухайн албан тушаалд тавих шаардлагыг хангаж байгаа тухайгаа арван минутад багтаан танилцуулна.

Монголын Боловсрол, шинжлэх ухааны үйлдвэрчний эвлэлийн холбооны дарга З.Цогтгэрэл нэр дэвшигчээс эхэлнэ. Ингээд ажлын хэсгийн 2 номерын микрофоныг өгье. За 10 минутдаа багтаагаад товчхон.

**З.Цогтгэрэл:** Сайн байцгаана уу? Та бүгдэд энэ оройн мэнд хүргэе. Монголын үйлдвэрчний эвлэлийн холбоо, тэргүүлэгчдийн хурлын шийдвэр гарч Монголын Боловсрол, шинжлэх ухааны үйлдвэрчний эвлэлийн холбооноос төлөөлж байгаа миний биеийг эрүүл мэндийн даатгалын Үндэсний зөвлөлд олонхын саналаар дэмжиж ингэж оролцож, нэр дэвшиж өнөөдөр сонсголд оролцож байгаадаа баяртай байна. Залуу хүний хувьд. 1979 онд Завхан аймгийн Сантмаргад суманд төрсөн, 2001-2012 он хүртэл ерөнхий боловсролын сургуульд багш, 2013 оноос одоог хүртэл Боловсрол, шинжлэх ухааны үйлдвэрчний холбоонд холбооны дарга хүртэл энэ ажлыг хийж байгаа. Энэ хугацаандаа ерөнхийдөө нийт гишүүдийнхээ хөдөлмөрлөх эрх ашиг, түүнтэй холбогдсон хууль ёсны ашиг сонирхол буюу энэ хоёр үндэсний зөвлөл, энэ хоёр том байгууллагын үйл ажиллагааг залуу хүний хувьд судалж, сонирхож харж явсан. Энэ хугацаанд ерөнхийдөө хэрэгжүүлж, хийж байгаа ажлуудад нь хамтраад оролцоод, цаашаа хамтарч энэ ажилд нь оролцоод явбал зүгээр юм уу гэдэг саналыг гаргасан байгаа. Ажлын туршлагын хувьд гэх юм бол боловсролын салбарт дагнаж ажиллаж байгаа. Тэгээд одоогийнхоо холбоонд ажиллаж байгаа, хоёр л ийм байгаа. Надаас бас шинжээч энэ тэр нэмэлт асуулт асууж, мэдээллийг хүргүүлсэн байгаа, Та бүгдэд. Ер нь цаашлаад сонгогдох юм бол Монголын үйлдвэрчний эвлэлийн холбооны төлөөллөөс гадна Монголын үйлдвэрчний эвлэл гэхгүйгээр Үндэсний зөвлөл буюу үндэснийхээ энэ хороонд орж байгаагийн хувьд одоо энд хамрагдаж байгаа бүх л гишүүдийг эрүүл мэндийн даатгалын үйлчилгээ, мөн эрүүл мэндийн худалдан авагч нарыг аль алийг нь хамтаар нь харж, үндэсний өөрчлөлт, шинэчлэл хийх энэ тал дээр санал, санаачилга гаргаж ажиллана гэж бодож байгаа.

**С.Чинзориг:** За болсон уу. За товчхон гэхэд хийх ажил, анхаарах ажил арай л товчхон юм уу. За одоо Монголын үйлдвэрчний эвлэлийн холбооны ерөнхий зөвлөлийн тэргүүлэгч гишүүн, Үндэсний зөвлөлийн гишүүнд нэр дэвшигч Ч.Нарантуяад микрофон өгье. Ажлын хэсгийн нэг номерын микрофон өгье.

**Ч.Нарантуяа:** Сайн байцгаана уу? Та нөхдөд энэ өдрийн мэнд хүргэе. За намайг Чагнаагийн Нарантуяа гэдэг. 1965 онд Баянхонгор аймгийн Гурванбулаг суманд төрсөн. 1981 онд 8 жилийн сургууль, 1983 онд 10 жилийн сургуулийг тухайн аймагтаа төгсөөд 1983 оны намар Монгол Улсын Их сургуулийн зөвлөлтийн инженерийн бэлтгэлд суралцаж байгаад ар гэрийн шалтгаанаар сургуулиасаа гараад саяын С.Чинзориг гишүүний танилцуулсан сумын сургуульд багш, тухайн үед Ардын депутатуудын хурлын гүйцэтгэх захиргаа гэж байсан тэнд бичээч, бичиг хэргийн эрхлэгч, завсраар нь бас Залуучуудын хорооны даргын сонгуульт ажлуудыг хийж байсан. 1994 онд Орхон аймгийн Үйлдвэрчний эвлэлийн холбооны ажлын албанд нарийн бичгийн дарга, бичээчээр ажиллаж байгаад 2000 онд Орхон аймгийн Эрүүл мэндийн байгууллагуудын үйлдвэрчний эвлэлийн орон тооны хороон даргаар 10 жил ажилласан. 2009 оны сүүлээр Монголын эрүүл мэндийн ажилтны үйлдвэрчний холбооны дэд даргын албан тушаалд сонгогдож ажиллаад, сая 2022 оны 01 сарын 12-ны өдөр ээлжит бага хурлаараа тус салбарын холбооны даргын сонгуульт ажлыг хашиж эхлээд байгаа.

Энэ хугацаанд миний хийж хэрэгжүүлсэн ажил гэвэл ер нь бол эрүүл мэндийн салбарт ажиллаж байгаа хүмүүсийн хөдөлмөрлөх эрх, нийгмийн баталгаа, цалин хөлс, хөдөлмөрийн аюулгүй байдал, эрүүл ахуй гээд яг тэнд ажиллаж байгаа хүмүүсийн нийтлэг эрх ашгийг хамгаалах, Орхон аймагт ажиллаж байхдаа Орхон аймгийн нийт иргэд, хөдөлмөрчдийн эрх ашгийг хамгаалах үүднээс гурван талт хороонд орж, аймгийн гурван талт хэлэлцээрээр аймаг орон нутагтаа байгаа ард иргэд, тэр дотроос эрүүл мэндийн салбарын ажилтнуудынхаа эрх ашгийг хамгаалах чиглэлээр ажиллаж байсан. 2009 оноос хойш тус Монголын эрүүл мэндийн ажилтны үйлдвэрчний эвлэлийн холбооны дэд даргаас өнөөдрийг хүртэл ажиллаж байх хугацаандаа эрүүл мэндийн салбарын ажилтнуудын хөдөлмөрлөх эрх, нийгмийн баталгааны асуудал, за тэгээд нийгмийн баталгаа дотроо эрүүл мэндийн хуулиудад тусгагдсан нэлээн хэд хэдэн асуудлуудыг 2000 оноос хойш хөөцөлдөж, нийгмийн асуудлуудыг нь шийдвэрлэсэн асуудлууд байгаа.

Би эрүүл мэндийн даатгалын Үндэсний зөвлөлд нэр дэвшиж байгаадаа баяртай байна. Ер нь бол үйлдвэрчин гэдэг талаасаа юм уу, эрүүл мэндийн байгууллагад ажиллаж байгаа гэдэг талаасаа харах биш, би одоо бүхэл бүтэн нэг институцийг төлөөлж орж байгаа, энэ учраас эрүүл мэндийн даатгалд даатгуулж байгаа даатгуулагчдынхаа эрх ашгийг хамгаалах ажлыг номер нэгд тавина. Гэхдээ Үндэсний зөвлөлийн өмнө нь ажиллаж байсан, одоо ажиллаж байгаа энэ баг бүрэлдэхүүнийхээ туршлага, мэдлэг мэдээллийг харилцан суралцаж, Эрүүл мэндийн Үндэсний зөвлөлийн хийж байгаа ажлуудыг хэрэгжүүлэх, Үндэсний зөвлөлийн гишүүний эрх, үүргийг хэрэгжүүлж, хуулийн хүрээнд үйл ажиллагаагаа явуулна. Ялангуяа эрүүл мэндийн даатгалд даатгуулагчдын өмнө тулгамдсан асуудлууд маш их байдаг юм байна. Саяхан би хөдөө томилолтоор яваад өчигдөр ирсэн. Тэгэхэд бол даатгуулагчдын өмнө, ялангуяа малчин өрх, иргэдийн өмнө тулгамдсан асуудлууд байна. Мөн анхан шатны тусламж үйлчилгээ үзүүлдэг эрүүл мэндийн байгууллагуудын өмнө тулгамдаж байгаа асуудал байна. Эрүүл мэндийн тусламж үйлчилгээ үзүүлж байгаа байгууллагуудын тулгамдсан асуудлууд байна. Тэдний өмнө тулгамдсан асуудлыг шийдвэрлэхгүй бол тэр байгууллагуудын өмнө тулгамдаж байгаа асуудал бол эргээд л даатгуулагчдын өмнө тулгамдсан асуудал болж байгаа, ийм ийм асуудлууд бол байгаа. Тэгэхээр гурван талын төлөөлөл оролцдог энэ Үндэсний зөвлөлийн гишүүнээр сонгогдох юм бол даатгуулагчдынхаа эрх ашгийг номер нэгд тавьж, асуудлуудыг ярилцана. Гэхдээ гурван талаараа мэдээж ярилцаж байж асуудлуудыг шийдээд явна. Гарах гарцыг олно уу гэхээс тулгамдсан асуудал гэж шаардахаасаа илүү даатгуулагчдынхаа санал онолыг илүү өргөн хүрээнд судалж, илүү өргөн хүрээнд мэдлэг мэдээлэл цуглуулаад, ингээд Үндэсний зөвлөлдөө асуудлуудаа тавиад, даатгуулагчдын болон эрүүл мэндийн тусламж үйлчилгээ үзүүлэгч байгууллагуудын өмнө тулгамдаж байгаа асуудлуудаар, мөн төрийн өмнө бас тулгамдаж байгаа асуудлуудыг ч гэсэн Үндэсний зөвлөлийн гишүүний хувьд ярьж, судалж, хамтаараа шийдвэрлэх энэ ажлуудыг хийгээд явна аа гэж бодож байна.

Миний сонгуульт ажлууд бол Монголын үйлдвэрчний холбооны эмэгтэйчүүдийн хорооны Удирдах зөвлөлийн гишүүнээр ажилладаг. Монголын гэр бүлийн сайн сайхны нийгэмлэг гээд Орхон аймагт байхдаа Удирдах зөвлөлд нь 7-8 жил ажилласан байгаа. Мөн Монголын үйлдвэрчний холбооны тэргүүлэгч гишүүний сонгуульт ажлыг давхар хашдаг. Ийм ажлын туршлагатай.

Хийх, хэрэгжүүлэх ажил бол сая ярилаа. Мөн дээрээс нь Үндэсний зөвлөлийн гишүүний үүрэг дотор бол долоон үүрэг байгаа. Тэр дотроос онцлох гол ажил нь бол Эрүүл мэндийн даатгалын сангаас үнийн хөнгөлөлт олгох зайлшгүй шаардлагатай эмийн нэр төрөл, үнийн дээд хязгаарыг тогтоох асуудал дээр бас анхаарч ажиллахгүй бол иргэдээс буюу даатгуулагчдын тавьж байгаа гол асуудлууд, ялангуяа өндөр настай, ар гэр хүнд байдаг хүмүүсийн асуудлууд байна. Энэ дээр хөнгөлөлттэй эмийн үнийг аваад байж байтал тэр үнийг нь чөлөөлөөд хаячихсан, ахиад зах зээлийн үнээр авдаг болчихсон байх жишээтэй. Эсвэл одоо тодорхой хувийг нь буурууллаа гээд тэр хүний худалдан авах чадварт таарсан тийм үнийн хөнгөлөлт байхгүй байна аа гэдэг асуудлуудыг ярьж байх жишээтэй. Тэгэхээр энэ асуудлууд дээр даатгуулагчидтайгаа ойр байж, энэ асуудлыг шийдэхэд даатгалын үндэсний зөвлөлийн гишүүний хувьд дуу хоолойгоо өргөж ажиллана. Мөн Эрүүл мэндийн даатгалын сангийн захиран зарцуулах асуудал дээр ч гэсэн хяналт тавьж, мэдээж даатгалын үндэсний зөвлөлийн гишүүн бол эдгээр үүрэгт ажлуудыг хийх ёстой учраас үүргээр олгогдсон ажлуудыг хуулийнхаа хүрээнд чанартай, сайн хийхийн төлөө хичээж ажиллах болно гэж хэлэх байна аа. Анхаарсанд баярлалаа.

**С.Чинзориг:** За баярлалаа. Одоо дэг ёсоор нэр дэвшигчдийн уг албан тушаалд томилогдоход мэдлэг, мэргэжил, ур чадвар, ёс зүй, туршлагын талаар мэргэжлийн хараат бус дүгнэлт гаргах үүрэг бүхий шинжээч, судлаач А.Батбаярын мэдээлэл, танилцуулгыг бид сонсоно. Ингээд шинжээчийн микрофоныг нээж өгөхийг хүсье. Хэдэн номер байна, шинжээчийн микрофон? Аан за зургаа. 20 минутад багтаагаад юм байна.

**А.Батбаяр:** Сайн байцгаана уу? Та бүхэнд энэ өдрийн мэндийг хүргэе. Эрүүл мэндийн даатгалын Үндэсний зөвлөлийн даатгуулагчийн дийлэнх олонхын эрх ашгийг хамгаалсан гишүүнд нэр дэвшигч З.Цогтгэрэлийн мэдлэг, мэргэшил, ур чадвар, ёс зүй, туршлагад өгөх мэргэжлийн хараат бус шинжээчийн дүгнэлтийг та бүхэндээ танилцуулах гэж байна. Энэ дүгнэлтийг 2022 оны 4 дүгээр сарын 15-ны өдөр гаргаж Байнгын хороонд хүргүүлсэн байгаа.

Улсын Их Хурлын Нийгмийн бодлогын байнгын хорооны 2022 оны 4 дүгээр сарын 12-ны өдрийн 08 дугаар тогтоолоор эрүүл мэндийн даатгалын Үндэсний зөвлөлд даатгуулагчийн дийлэнх олонхын эрх ашгийг хамгаалсан гишүүнд нэр дэвшигчийн мэдлэг, мэргэшил, ур чадвар, ёс зүй, туршлагад дүгнэлт өгөхөөр томилогдсоны дагуу нэр дэвшигчийн ирүүлсэн баримт бичигт дүн шинжилгээ хийж, нэр дэвшигчтэй ярилцлага зохион байгуулан мэдлэг шалгах сорил авсны үндсэн дээр хараат бус шинжээчийн дүгнэлт гаргалаа. Дээрх үнэлгээнүүдийн үр дүнд үндэслэн нэр дэвшигч З.Цогтгэрэл нь эрүүл мэндийн даатгалын Үндэсний зөвлөлийн гишүүнээр ажиллахад мэдлэг, мэргэшил, ур чадварын хувьд шаардлага хангахгүй, ажлын туршлагын хувьд шаардлага хангасан, ёс зүйн хувьд ямар нэгэн зөрчилгүй гэсэн дүгнэлтийг доорх үндэслэлүүдээр өгч байна.

Нэг. Эрүүл мэндийн даатгалын тухай хуулийн 14 дүгээр зүйлд заасны дагуу эрүүл мэндийн даатгалын Үндэсний зөвлөл нь эрүүл мэндийн салбарын санхүүжилтийн бодлого, даатгуулагчдад үзүүлэх тусламж, үйлчилгээний багц, төлбөрийн хэмжээ, төлбөрийн арга, чанар, төлбөрийн хяналт, эрүүл мэндийн байгууллагуудын сонгон шалгаруулалт, даатгалын сангийн санхүүгийн удирдлага зэрэг маш хариуцлагатай, мэргэжлийн шийдвэр гаргадаг бөгөөд харин нэр дэвшигч нь дээрх чиглэлүүд дээр анхан шатны мэдлэггүй, наад захын ойлголтгүй байна. Түүнчлэн Эрүүл мэндийн даатгалын сангийн 2022 оны төсвийн тухай хуулиар Эрүүл мэндийн даатгалын сангийн зарлага 1.4 их наяд төгрөгөөр батлагдсан бөгөөд энэ нь улсын нэгдсэн төсвийн 8 хувьтай тэнцэж байна. Энэхүү хөрөнгийг эрүүл мэндийн даатгалын Үндэсний зөвлөлийн шийдвэрээр захиран зарцуулж, хүн амын эрэлт хэрэгцээнд нийцсэн, чанартай тусламж үйлчилгээ эрүүл мэндийн байгууллагуудаас худалдан авч санхүүжүүлдэг. Иймд эрүүл мэндийн даатгалын Үндэсний зөвлөлийн гишүүн нь эдгээр хариуцлагатай шийдвэр гаргахад мэдлэг, мэргэшил, ур чадвартай байх ёстой боловч нэр дэвшигч нь дээрх шаардлагыг хангахгүй байна.

Хоёр. Нэр дэвшигчийн баримт бичигт дурдсан ажлын туршлага болон хэрэгжүүлсэн ажлуудад үнэлгээ хийж үзэхэд нийт 21 жил ажилласнаас сүүлийн 10 жилд нь боловсролын салбарын үйлдвэрчний эвлэлийн байгууллагад ажилласан нь даатгуулагчийн эрх ашгийг хамгаалах чиг үүрэгтэй нийцэж байна. Гэхдээ олон улсын практикаас авч үзвэл нийт шимтгэлийн орлогод өндөр хувь эзэлдэг аж ахуйн нэгжүүдийн төлөөлөл хамгийн өндөр шимтгэл төлсөн даатгуулагчийн төлөөллийг Үндэсний зөвлөлд урьж оруулах нь сангийн үр ашгийг сайжруулах, даатгуулагчийн эрх ашгийг хамгаалахад илүү үр дүнтэй байдаг. Үүнийг цаашид ажил олгогч болон даатгуулагчдын төлөөллийг нэр дэвшүүлэхдээ анхаарч үзэх шаардлагатай.

Гурав. Нэр дэвшигчийн харьцаа хандлага сайн байсан, ирүүлсэн баримт бичигт ямар нэгэн ёс зүйн зөрчил байгаагүй. Гэвч эрүүл мэндийн даатгалын Үндэсний зөвлөлийн хариуцлагатай албан тушаалд нэр дэвшиж байгаа хэдий ч Эрүүл мэндийн даатгалын тухай хуулиа хангалттай судлаагүй, бэлтгэл хангаагүй байгаа нь ярилцлагын үеэр ажиглагдсан. Иймд энэ хариуцлагатай үүргийг гүйцэтгэх шаардлага хангахгүй гэсэн дүгнэлтийг өгч байна.

Дөрөв. Цаашид эрүүл мэндийн даатгалын Үндэсний зөвлөл нэр дэвшигчдэд тавих шалгуурыг нарийн тогтоох, нэр дэвшигчдийг нээлттэй сонгон шалгаруулах эрх зүйн орчныг бий болгох, эрүүл мэндийн даатгалын Үндэсний зөвлөлийн үйл ажиллагааг сайжруулах, засаглалын ил тод байдлыг хангах, даатгуулагчид ээлтэй, оновчтой шийдвэр гаргахад чухал ач холбогдолтой гэж үзэж байна. Хараат бус шинжээч А.Батбаяр.

Эрүүл мэндийн даатгалын Үндэсний зөвлөлийн даатгуулагчийн дийлэнх олонхын эрх ашгийг хамгаалсан гишүүнд нэр дэвшигч Ч.Нарантуяагийн мэдлэг, мэргэшил, ур чадвар, ёс зүй, туршлагад өгөх мэргэжлийн хараат бус шинжээчийн дүгнэлт. 2022 оны 4 дүгээр сарын 15. Улсын Их Хурлын Нийгмийн бодлогын байнгын хорооны 2022 оны 4 дүгээр сарын 12-ны өдрийн 08 тоот тогтоолоор эрүүл мэндийн даатгалын Үндэсний зөвлөлд даатгуулагчийн дийлэнх олонхын эрх ашгийг хамгаалсан гишүүнд нэр дэвшигчийн мэдлэг, мэргэшил, ур чадвар, ёс зүй, туршлагад дүгнэлт өгөхөөр томилогдсоны дагуу нэр дэвшигчийн ирүүлсэн баримт бичигт дүн шинжилгээ хийж, нэр дэвшигчтэй ярилцлага зохион байгуулан, мэдлэг шалгах сорил авсны үндсэн дээр хараат бус шинжээчийн дүгнэлтийг гаргалаа. Дээрх үнэлгээнүүдийн үр дүнд үндэслэн нэр дэвшигч Ч.Нарантуяа нь эрүүл мэндийн даатгалын Үндэсний зөвлөлийн гишүүнээр ажиллахад мэдлэг, мэргэшил, ур чадвар, ажлын туршлагын хувьд шаардлага хангахгүй, ёс зүйн хувьд ямар нэгэн зөрчилгүй гэсэн дүгнэлтийг доорх үндэслэлүүдээр өгч байна.

Нэг. Эрүүл мэндийн даатгалын тухай хуулийн 14 дүгээр зүйлд заасны дагуу эрүүл мэндийн даатгалын Үндэсний зөвлөл нь эрүүл мэндийн салбарын санхүүжилтийн бодлого, даатгуулагчид үзүүлэх тусламж, үйлчилгээний багц төлбөрийн хэмжээ, төлбөрийн арга, чанар, төлбөрийн хяналт, эрүүл мэндийн байгууллагуудын сонгон шалгаруулалт, сангийн санхүүгийн удирдлага зэрэг маш хариуцлагатай, мэргэжлийн шийдвэр гаргадаг бөгөөд харин нэр дэвшигч нь дээрх чиглэлүүдээр анхан шатны мэдлэггүй, наад захын ойлголтгүй байна. Түүнчлэн даатгалын сангийн 2022 оны төсвийн тухай хуулиар эрүүл мэндийн даатгалын сангийн зарлага 1.4 их наяд төгрөгөөр батлагдсан, энэ улсын нэгдсэн төсвийн 8 хувьтай тэнцэж байна. Энэхүү хөрөнгийг даатгалын Үндэсний зөвлөлийн шийдвэрээр захиран зарцуулж, хүн амын эрэлт хэрэгцээнд нийцсэн, чанартай тусламж үйлчилгээг эрүүл мэндийн байгууллагуудаас худалдан авч санхүүжүүлдэг. Иймд эрүүл мэндийн даатгалын Үндэсний зөвлөлийн гишүүн нь эдгээр хариуцлагатай шийдвэр гаргахад шаардлагатай мэдлэг, мэргэшил, ур чадвартай байх ёстой боловч нэр дэвшигч нь дээрх шаардлагыг хангахгүй байна.

Хоёр. Нэр дэвшигч нь эрүүл мэндийн даатгалын Үндэсний зөвлөл, даатгуулагчийн хууль ёсны эрх ашгийг хамгаалахаар нэр дэвшиж байгаа боловч ажлын туршлага нь даатгуулагчийн биш харин тусламж үйлчилгээ үзүүлэгчийн эрх ашгийг хамгаалах чиглэлээр ажилласан байна. Нэр дэвшигчийн 22 жил ажилласан Монголын эрүүл мэндийн ажилтны үйлдвэрчний эвлэлийн холбоо нь эмнэлгийн ажилчдын хөдөлмөрлөх эрх, түүнтэй холбогдсон хууль ёсны ашиг сонирхлыг хамгаалах, тэдний ажиллах нөхцөл, амьдралын түвшинг дээшлүүлэх зорилготой байгууллага байна. Иймд зарчмын хувьд тусламж үйлчилгээ худалдан авдаг даатгуулагчийн эрх ашгийг хамгаалах төлөөлөл нь тусламж, үйлчилгээ үзүүлэгчийн төлөөлөл байж болохгүй ээ.

Гурав. Нэр дэвшигчийн харилцаа хандлага, асуултад хариулж буй байдал, өөрийгөө илэрхийлэх байдал хангалттай сайн байсан. Ирүүлсэн баримт бичигт ёс зүйн зөрчил байгаагүй. Гэвч эрүүл мэндийн даатгалын Үндэсний зөвлөлийн хариуцлагатай албан тушаалд нэр дэвшиж байгаа хэдий ч Эрүүл мэндийн даатгалын тухай хуулиа хангалттай судлаагүй, бэлтгэл хангаагүй нь ярилцлагын үеэр ажиглагдлаа. Иймд энэхүү хариуцлагатай үүргийг гүйцэтгэхэд шаардлага хангахгүй гэсэн дүгнэлтийг өгч байна.

Дөрөв. Цаашид эрүүл мэндийн даатгалын Үндэсний зөвлөлд нэр дэвшигчид тавигдах шалгуурыг нарийн тогтоох, нэр дэвшигчдийг нээлттэй сонгон шалгаруулах эрх зүйн орчныг бий болгох, эрүүл мэндийн даатгалын Үндэсний зөвлөлийн үйл ажиллагааг сайжруулах, засаглалын ил тод байдлыг хангах, даатгуулагчид ээлтэй, оновчтой шийдвэр гаргахад чухал ач холбогдолтой гэж үзэж байна. Хараат бус шинжээч А.Батбаяр. За баярлалаа.

**С.Чинзориг:** За шинжээчийн дүгнэлтийг сонслоо, шинжээчид талархалаа илэрхийлье. Одоо Үндэсний зөвлөлд нэр дэвшигчид болоод хараат бус шинжээчийн дүгнэлттэй холбогдуулан асуух асуулттай Улсын Их Хурлын гишүүд нэрээ өгнө үү. За М.Оюунчимэг гишүүнээр тасаллаа. С.Ганбаатар гишүүн.

**С.Ганбаатар:** За би асуулт асууя аа. Энэ чухал асуудал орж ирж байгаа юм аа. Монголын нийгэмд эрүүл мэндийн даатгал, нийгмийн даатгалын асуудал ерөөсөө л эвээ олохгүй байгаа. Ганцхан монголд ч биш ерөөсөө маш олон улсад улс төрчид дандаа даатгалын мөнгө рүү гараа дүрдэг, хулгай хийх гэж оролддог, хулгай хийдэг. Энэ ганцхан монголд биш, олон улсад байдаг зүйл. Тийм учраас энэ дээр даатгал төлсөн хүмүүсийн олонхыг төлөөлж байгаа улсууд нь хараа хяналтаа тавиарай, хоточ нохой шиг байгаарай л гэдэг ийм зарчимтай байдаг. Улс төрчид энэ даатгал руу хамаагүй, хоточ нохой нь ч гэсэн өөрсдөө улс төрч байх юм бол тэгээд л өөрөө өөрөөсөө найдвартай хулгай хийдэг, манайх бол хэцүү байгаа. Би энэ байгууллагыг 6 жил толгойлоход 7 удаа даатгалын талаар жагсаал цуглаан янз бүрийн юм хийж 2 удаа суулт зарлаж байсан. За ямар ч байсан хариуцлагатай байхыг л хичээж байсан. Тэгсээр байхад л хулгай хийгээд байна. Эрүүл мэндийн даатгалын тухай хуулийг бол би санаачилж байсан, нөгөөдөхийг нь С.Эрдэнээ санаачилж байсан. Ингээд энэ 2 хууль нэгтгэгдээд энд орж ирсэн. Улс төрчдөөс хулгай хийлгэхгүйн тулд эрүүл мэндийн даатгалын байгууллагыг бие даалгая, хараат бус байлгая л гэдэг ганцхан зорилготой. Тэгэхлээр миний асуулт ийм байна. Асуултаас өмнө нэг Гегелийн хэлсэн үг байдаг шүү дээ, “Түмпэнтэй усанд хүүхдээ угааж байгаад угаадсаа асгахдаа хүүхэдтэй нь хамт асгачихав аа” гэж нэг үг байдаг шиг энийг сайжруулах гээд, боломжийн болгох гээд бид бүр нүдийг нь сохлоод хаячихав аа гэдэг тал дээр би асуултаа асууя.

Энэ дашрамд хэлэхэд өнгөрсөн жилүүдэд эрүүл мэндийн даатгалын Үндэсний зөвлөл муу ажиллаагүй ээ. Намайг одоо Үндэсний зөвлөлд байхад Д.Дэмбэрэл дарга сайд байсан, С.Чинзориг сайд байсан. Д.Дэмбэрэл дарга удаа дараа энэ дээр хулгай ороод энэ болохоо болилоо шүү гэдгийг яг энэ танхимд удаа дараа хэлж байсан шүү. Тэгэхэд л улс төрчид зүгээр нүүгэлтээд л алга болоод өгнө. 500 тэрбум төгрөгийн эмийн эргэлтэд эрүүл мэндийн даатгалаас санхүүжилт хийдэг. Бид 10 дахин өндөр үнээр эмээ ард түмэндээ шахаж байгаа, ийм мафид эзлэгдчихсэн байгаа. Үндэсний зөвлөл үндсэндээ усан тэнэг ажиллаж байгаа, үнэн тэрийг засъя. Тэгэхлээр надад хэдхэн асуулт байна.

Нэгдүгээр асуулт. А.Батбаяр шинжээчийн дүгнэлт дээр их чухал юм бичсэн байна. Олон улсын практикаас авч үзвэл нийт шимтгэлийн орлогод өндөр хувь эзэлдэг аж ахуйн нэгжүүд болон төлөөллийн байгууллагууд нь хамгийн өндөр шимтгэл төлсөн даатгуулагчийн төлөөллийн байгууллагууд нь Үндэсний зөвлөлд одоо бүр урьж оруулах, бүр ингэж хүндтэйгээр орох ёстой юм аа гэдэг энэ санааг бичсэн байна. 2 нэр дэвшигчээс асууя. Танай байгууллага үндэсний хэмжээний, одоо монголын үйлдвэрчний эвлэлийн холбоо нийт шимтгэл төлөгчдийн шимтгэлийн орлогын хэдэн хувийг бүрдүүлдэг вэ? Танай гишүүд. Энэнээс өөр хаа нэг газар та нараас илүү том шимтгэл төлөгч байгууллага байгаа юу?

Хоёрдугаарт, та нар боловсрол, эрүүл мэндийн салбарууд дээр бас тусгайлсан тоо баримт байвал хэлбэл бүр бидэнд ойлгомжтой болно.

Дараад нь нэг юм хэлэхэд А.Батбаяр хараат бус шинжээч маань их зөв юм хэлсэн байна. Ёс зүйн хувьд энэ хоёрт ярих юм алга аа. Ёстой ёс зүйтэй байна. Энэ дээр хэлсэн байна шүү дээ, нэр дэвшигчийн харилцаа, хандлага хангалттай сайн байна. Ирүүлсэн баримт бичигт ёс зүйн зөрчил байгаагүй. Ёс зүйн хувьд бол онцгой сайн байна. Бид ер нь ёс зүйтэй, харилцаатай, даатгуулагчдыг төлөөлөх хүнийг л энд ярих ёстой болохоос биш даатгалын байгууллагад урьд нь ажиллаж байгаад тэтгэвэрт гарсан, даатгалын талаар их мэдлэгтэй хүн сонгох гэж байгаа бол энэний утга учир алдагдана. Тэгэхлээр энэ хуулийг батлалцахад, бас санаачилсан С.Одонтуяа гишүүн ч энд байна, бусад гишүүд ч гэсэн энд байна. Тэгэхлээр Үндэсний зөвлөлийн бүрэлдэхүүнийг сонгохдоо 14.2.1-т “Засгийн газрыг төлөөлж санхүү, төсвийн, нийгмийн даатгалын, эрүүл мэндийн асуудал эрхэлсэн төрийн захиргааны төв байгууллагаас тус бүр нэг нэг хүн”, энэ дээр Сангийн яамнаас, Эрүүл мэндийн яамнаас ордог, бас Хөдөлмөрийн яамнаас ордог санагдаж байна. Тэднүүст нийгмийн даатгалын талаар бүр юу ч мэдэхгүй. Бид бол бас ч гэж хэдэн даатгалыг нь төлүүлчих гээд хөөцөлдөөд яваад байдаг улсууд, эднүүс бол. Нөгөө компаниуд нь дандаа том том байшин барилга шахчихаад, ингээд даатгалыг дампууруулдаг л даа. Ихэнх нь төрийн өмчит компаниуд байдаг. Ядаж түүн дээр зарга хийж, ядаргаатаж явдаг нь энэ хүмүүс. Энэ шаардлагыг бас яг төрийн, тэр Засгийн газрыг төлөөлж байгаа хүмүүс дээр заавал тавих ёстой болов уу гэж бодож байна.

Тэгээд миний асуух зүйл, 14.2.2-т зааж байгаа даатгуулагчийн олонхын эрх, хууль ёсны ашиг сонирхлыг хамгаалсан байгууллагыг төлөөлсөн 3 хүн, ажил олгогчийн олонхын эрх гээд ингээд адилхан байна. Даатгуулагчийн олонхын эрх, хууль ёсны ашиг сонирхлыг хамгаалсан өөр байгууллага танайхаас өөр байгаа юу? Байгаа бол тоо баримттай нь хэлээд өгөөч. Миний хоёрдугаар асуулт.

Гуравдугаар асуулт. Би асуулт асууж байна. Энэ чинь 14 минут үлдчихсэн байна шүү дээ. Би яг хугацаандаа л байна шүү дээ. Тэд богинохон хариулж болно биз дээ.

**С.Чинзориг:** Болно оо, одоо танд 4 минут л байна. Асуух.

**С.Ганбаатар:** За эцэст нь хэлэхэд энэ бол хувь хүний асуудал биш шүү. Социалд демократ чиглэлтэй явдаг энэ эрх баригчдын хувьд хэлэхэд институцийнх нь хувьд, байгууламжийнх нь хувьд алдаа оноотой ч гэсэн институцийг нь дэмжээд туслаад, алдаа оноог нь засаад янзлаад явахгүй бол урд хөл бүдрэхэд хойд хөлийг ташуурдана аа гэдэг шиг улс төрчдийн баахан идэж уусан аймшигтай юмнуудыг нь зуун хувь зарим нэг байгууллагад ногдуулах нь зөв ч юм уу, буруу ч юм уу. Энэ утгаараа институцийнх нь хувьд харж үзээсэй гэж бодож байна. Тэгээд Засгийн газартаа бол эрүүл мэндийн даатгалын тал дээр яг хуулиар олгогдсон эрх хэмжээний хүрээнд хэлэлцээрт ордог ганцхан байгууллага нь эдний байгууллага гэдэг үүднээс би байр сууриа илэрхийлж байгаа юм аа. За баярлалаа.

**С.Чинзориг:** За баярлалаа. Нэр дэвшигч З.Цогтгэрэл хариулах уу? 2 номерын микрофон.

**З.Цогтгэрэл:** Яг үндэсний хэмжээний ийм байгууллага бол одоогоор байхгүй гэж үзэж байгаа. Тэгэхээр ерөнхийдөө бид бүхэн ярилцаж байгаад ер нь дийлэнх олонх гишүүн, даатгал төлж даатгалд хамрагдаж байгаа гишүүддээ хүрч ажиллах, мэдээ мэдээллийг хангалттай цаг алдалгүй солилцох гэдэг үүднээс үндэсний байгууллагын тэргүүлэгчдийн шийдвэр гараад ингэсэн. Тийм болохоор эхний ээлжинд өөрийнхөө салбар дээр ярихад 70 гаруй мянган гишүүдээ шууд төлөөлж эдгээр мэдлэг, мэдээллийг хүргэх гэж байгаа. Өөр байгууллага гэдгээр бол байхгүй гэж үзэж байна.

**С.Чинзориг:** Нэр дэвшигч Ч.Нарантуяа, 1 номерын микрофон.

**Ч.Нарантуяа:** С.Ганбаатар гишүүний асуултад хариулъя. Нийт шимтгэл төлөгчдийн хэдэн хувийг эзэлдэг вэ гэдэгт эрүүл мэндийн салбар нийт шимтгэл төлөгчдийн 10 гаруй хувийг эзэлж байгаа, эрүүл мэндийн салбарын эмч, ажилтнууд. За бараг хориод хувь нь байгаа байх.

Хоёр дахь нь, эрүүл мэндийн сая З.Цогтгэрэл даргын хэлсэнтэй ижилхэн даатгуулагчийн олонхын эрхийг хамгаалсан байгууллага өөр байхгүй. Хамгийн олон гишүүнтэй, даатгуулагчдын олонхын эрхийг хамгаалсан байгууллага бол Монголын үйлдвэрчний эвлэлийн холбоо гэсэн байгууллага байгаа гэж хариулмаар байна.

**С.Чинзориг:** Ц.Мөнх-Оргил гишүүн асуултаа асууя. Оролцогч нарт мэдээлэл өгөхөд асуулт, хариулт нийлээд 20 хүртэл минут юм байна. Тэгэхээр заавал 20 минутдаа багтаах гээд ч яахав. Ц.Мөнх-Оргил гишүүний микрофоныг өгье.

**Ц.Мөнх-Оргил:** За баярлалаа. Энэ нийгмийн даатгал, эрүүл мэндийн даатгалын Үндэсний зөвлөлийн гишүүдийг бид нар олж, зөв хүмүүсээ сонгож, зөв хяналт тавьж ажиллах асуудал ерөөсөө энэ хоёр чухал санг эрүүлжүүлэх үндэс суурь нь болох ёстой юм байгаа юм л даа. Энэ дээрээ бид сүүлийн жилүүдэд ерөөсөө ач холбогдол нэг их өгдөггүй. Эрүүл мэндийн даатгалын Үндэсний зөвлөл гэхлээр ер нь л сайдынхаа үгээр явчих гээд байдаг, нийгмийн даатгал нь ч гэсэн засгийнхны үгээр явчих гээд байдаг, нэг ийм л болчхоод байгаа юм аа. Энэ А.Батбаяр шинжээчийн дүгнэлтүүдийг би хараад үндсэндээ санал нийлж байна. Энэ их чухал юм хэлээд байна шүү дээ, энэ шинжээч чинь. Эрүүл мэндийн салбарын санхүүжилтийн бодлого, даатгуулагчдад үзүүлэх тусламж үйлчилгээний багц, төлбөрийн хэмжээ, төлбөрийн арга, чанар, төлбөрийн хяналт, эрүүл мэндийн байгууллагын сонгон шалгаруулалт, сангийн санхүүгийн удирдлага гээд, энэ ерөөсөө дандаа санхүүгийн асуудлууд яригдаад байгаа байхгүй юу. Тэгээд санхүүгийн асуудлаасаа гадна эрүүл мэндийн даатгалын маш нарийн мэргэжлийн хэлэлцэх асуудлууд байгаад байгаа байхгүй юу. Тэгэхлээр өндөр мэргэжлийн санхүүчид баймаар санагдаад байгаа юм. Тэгээд яг ингээд харахлаар манай үйлдвэрчний эвлэлийнхэн нөгөө хуучин л аргаараа л явж байна л даа. Одоо үйлдвэрчний эвлэлдээ олон жил болсон л бол үйлдвэрчний эвлэлийг төлөөлөөд л энд ажиллачхаж болно гэж бодоод л явуулчихдаг. Гэтэл энэ нарийн мэргэжлийн, энэ чинь зүгээр нэг даатгалын байгууллага биш шүү дээ, тийм ээ. Зүгээр нэг даатгалын байгууллага биш. Энд жишээ нь, эрүүл мэндийн public health management буюу нийтийн эрүүл мэндийн удирдлага, health economist буюу эрүүл мэндийн эдийн засагч хүмүүс баймаар байгаа байхгүй юу. Миний бодлоор бол. Тэгж байж та нар чинь даатгуулагчдаа төлөөлж Засгийн газартай, ажил олгогчийн төлөөлөгчидтэй маргана шүү дээ. Биш ээ, эрүүл мэндийн үйлчилгээний багц чинь ингээд болохгүй байна аа, зайлшгүй шаардлагатай эмийн жагсаалт чинь ийм буруу байна аа, одоо олгох гээд байгаа мөнгө чинь ийм буруу байна аа гэж нөгөө хүмүүсээ төлөөлж ярих байхгүй юу. Ийм нарийн мэдлэг, мэргэжилгүй болохлоор бусдын аманд орчхоод байгаа байхгүй юу. Одоо үүний хамгийн тод жишээ нь, би сая хараад л сууж байлаа л даа. Хамгийн тод жишээ байна шүү дээ, хуулиараа бид нар ингээд хэлчихсэн байхгүй юу. Цар тахлын үед гарах нэмэлт санхүүжилтийг улсын төсвөөс гаргах ёстой байхгүй юу. Гэтэл сая Засгийн газар шахсаар байгаад эрүүл мэндийн даатгалын сангаас цар тахалтай тэмцэх хөрөнгө мөнгийг бүгдийг нь бараг шахуу гаргуулчиж байгаа байхгүй юу. 200 гаруй тэрбум төгрөг гаргуулж байгаа юм. Тэгээд нөгөө эрүүл мэндийн даатгалын сан чинь хүнд байдалд орж байгаа юм. Гэтэл хуульдаа хэлчихсэн байж байгаа шүү дээ. Цар тахал гарах юм бол улсын төсвөөс нэмэлт хөрөнгө оруулалт гарна аа, эрүүл мэндийн даатгалаас гаргахгүй шүү гээд. Эсвэл байна шүү дээ, одоо энэ эрүүл мэндийн, тэгээд нөгөө маргадаггүй, сайд нь орж ирээд л үгүй ээ үгүй гээд л ерөөсөө ингэдэг ингэдэг юм гээд л баахан загнаж байгаад л гараад явчихлаар аа за за гээд л ингээд өнгөрчхөөд байгаа байхгүй юу. Яагаад гэвэл энийг тайлбарлаад ийм ийм ач холбогдолтой юм аа, ингэдэг юм аа, энэ мөнгөөр чинь ийм юм хийх юм аа гээд мэргэжлийн түвшинд маргах чадваргүй болчхоод байна шүү дээ, бид нар.

Эсвэл байна шүү дээ энэ эрт илрүүлгийн багц гээд бараг 264 тэрбум төгрөг миний ойлгосноор энэ засаг эрүүл мэндийн даатгалын сангаас гаргуулах гээд байгаа байхгүй юу, тийм. Гэтэл энэ чинь бид нарын баталж өгсөн эрүүл мэндийн даатгалын сан дээр чинь 60 тэрбум төгрөг л байгаа шүү дээ. Үлдсэн 200 тэрбум нь байхгүй шүү дээ. Тэгтэл эрүүл мэндийн даатгалын Үндэсний зөвлөлийг шахсаар байгаад ийм шийдвэр гаргуулчихлаа гэж би ойлгож байгаа юм. Надад тийм мэдээлэл ирсэн байхгүй юу. Би хэвлэлээс тэгж ойлголоо. Энийг чинь л та нар эсэргүүцэх ёстой шүү дээ. Тэгэхлээр ийм чадвар та нарт байна уу? Энэний нарийн ширийнийг ойлгох. Эрүүл мэндийн салбарт үйлдвэрчний эвлэлд ажиллаж байсан байж болно оо, үйлдвэрчний эвлэлд олон жил байсан байж болно оо. Тэгэхдээ эрүүл мэндийн эдийн засаг, нийтийн эрүүл мэндийн удирдлага, менежмент, public health management, энэ үйлчилгээний багц, энийг тойрсон санхүүжилт, энийг тойрсон нарийн мэргэжлийн тооцоо, арга зүй сурсан юм байна уу? Та хэд маань одоо энэ ажлыг аваад энийг хийчхэж чадна гэж бодож байна уу? Итгэлтэй байна уу? Зүгээр яг ний нуугүй хэлээдхээч, эсвэл та нарт үүрэг болгоод явуулчихав уу?

Би зүгээр сүүлд нь энэ үйлдвэрчний эвлэлийнхэнд жоохон сэтгэл дундуур байна аа. Бид нар даатгуулагчдыг төлөөлж байгаа хамгийн том байгууллага гээд л үйлдвэрчний эвлэлдээ итгээд л, найдаад л, хариуцлага хүлээлгээд л. Нийгмийн даатгалын санд ч гэсэн үйлдвэрчний эвлэлийн төлөөллийг оруулах гээд л. Эрүүл мэндийн даатгалын Үндэсний зөвлөлд ч гэсэн үйлдвэрчний эвлэлийнхнээс хүн оруулах гээд л байдаг. Гэтэл энэ асуудалд ийм хариуцлагагүй хандаж, хажуудаа сууж байгаа, хамт ажиллаж байгаа хүмүүсээ л зөвлөлд оруулчихвал тэгээд л ер нь болчихно гэж бодоод байх юм. Энд үйлдвэрчний эвлэлийн удирдлага байвал энэ дээр тайлбар өгөөч ээ. Заавал үйлдвэрчний эвлэлд ажиллаж байсан байх албагүй шүү дээ. Зүгээр энэ салбарт мэргэшсэн нарийн мэргэжлийн хүмүүс байвал та нарыг төлөөлөөд ажиллаж чадна шүү дээ, тэр хүмүүс чинь. Тэрнээс биш заавал одоо үйлдвэрчний эвлэлд л олон жил болсон бол даатгуулагчдын эрх ашгийг хамгаална гэсэн ойлголт байхгүй шүү дээ. Энэ хоёр асуултад хариулт авъя даа. Тэгээд дараа нь саналаа хураана биз дээ тэ.

**С.Чинзориг:** Ц.Мөнх-Оргил гишүүний асуултад хариулъя. Дэгээрээ нэр дэвшигчид болоод хөндлөнгийн хараат бус шинжээчээс асуух юм байна. Тэгэхээр Монголын үйлдвэрчний эвлэлийн холбооны Ерөнхийлөгч асуултад хариулах дэг байхгүй юм байна. Одоо ингээд Ц.Мөнх-Оргил гишүүний асуултад З.Цогтгэрэл нэр дэвшигч хариулъя. Ажлын хэсгийн 2 номерын микрофон.

**З.Цогтгэрэл:** Асуусан асуултад хариулъя. Тэгэхээр ерөнхийдөө Монголын үйлдвэрчний эвлэлийн холбоо нэгдүгээрт төлөөллийн байгууллага, хоёрдугаарт хамтын шийдвэр гаргадаг. Бид бүхний ард яг энэ дээр суугаад мэдээ мэдээллээ цаг алдалгүй нээлттэй хүргэх, мэдээллүүд өгөөд байх багууд бол байгаа. Аль аль газраа байгаа. Бид нар сургуулийн өмнөх боловсролоос, шинжлэх ухаан, үндэсний их сургуулиуд бүгд гишүүнчлэлээ, эдгээр судлаачид бүгдээрээ байгаа. Тийм учраас төлөөллийн байгууллага эдгээр дээр тулгуурлаж мэдээ мэдээллээ гишүүддээ нээлттэй хүргэх, энэ асуудлаар баг болж ажилладаг аа гэж хариулъя. Ер нь үйлдвэрчний эвлэлийн байгууллага энд байгаа гэхээсээ илүү гишүүдээ төлөөлөөд, мэдээ мэдээллээ хүргэх, нээлттэй байх асуудал маш чухал байгаа. Маш чухал байгаа. За үүн дээр бид бүхэн энэ сангийн, эрүүл мэндийн даатгалын сангийн мөнгөний асуудлаар, тэр 130 тэрбумын асуудлаар, капитал банканд алдсан асуудлаар дуугараад, мэдээ мэдээллийг хүргээд гишүүдээсээ асуугаад, уламжлаад явж байгаа. Тэгэхээр өмнө нь хийж байсан хүмүүс маш хариуцлагагүй ажиллалаа гэж байгаа, тэгвэл шинээр орж ирж байгаа хүмүүс өшөө илүү хариуцлагатай ажиллах гэж, энэ асуудлыг илүү дэлгэрэнгүй мэдээ мэдээллийг цаг алдалгүй хүргэх гэж, гишүүддээ дуу хоолой болох гэж энд хүрэлцэж ирж, сонгогдож ирсэн гэж ойлгож байгаа.

**С.Чинзориг:** Нэр дэвшигч Ч.Нарантуяа. 1 номерын микрофон.

**Ч.Нарантуяа:** Ц.Мөнх-Оргил гишүүний асуултад хариулъя. Эрүүл мэндийн даатгалын санхүүжилт, бодлого, чанар, хяналт гээд энэ бол маш чухал асуудал л даа. Шинжээч бид нарыг томилолтоор хөдөө явж байхад, яг хурал дундуур энэ сорилго асуултаа авсан. Тэрэн дээр хууль уншаагүй гэж өөрийгөө өмөөрөх биш, гэхдээ эрүүл мэндийн даатгалын ийм том зөвлөл рүү орж ажиллах гэж байгаа хүний хувьд мэдээж энэ хуулийг маш сайн судална. Өчигдөр ирээд Эрүүл мэндийн даатгалынхаа хуулийг канондож аваад уншаад, судлаад явж байна. Бид нарын ард баг ажилладаг аа гэдгийг сая З.Цогтгэрэл дарга хэллээ. Мэргэжлийн хүмүүс бол байгаа. Бид нар тэрүүгээрээ дамжуулаад эрүүл мэндийн даатгалын санхүүжилттэй холбоотой, энэ орлого, зарлага гээд энэ бүх асуудал дээр бол мэдээлэл мэдлэг юугаа олж аваад Үндэсний зөвлөлд ажиллахад бүрэн боломжтой. Тэгээд шинэчлэхийн төлөө явна. Эрүүл мэндийн даатгалын санхүүжилтийн асуудал бол маш чухал асуудал байгаа. Мэдээж энэ цар тахалтай холбоотой асуудал гээд даатгалын сангаас гаргаж байгаа асуудалд бол би туйлаас харамсаж байгаа. Яагаад гэвэл улсын төсвөөс гарах ёстой юмыг, энэ бол маш туйлын буруу шийдвэр байсан. Даатгуулагчдын мөнгө бол даатгуулагчдадаа л зориулагдах ёстой. Тэдгээрийн тоног төхөөрөмж, тусламж үйлчилгээний, эм, хэвтэн эмчлүүлэх, сувилуулах гээд бүх юманд зарцуулах ёстой байтал Ковидын цар тахлын энэ үйл ажиллагаанд зарцуулсан нь бол буруу. Энэ дээр даатгуулагчийн хувьд бас эмзэг явж байгаа. За эрүүл мэндийн даатгалын Үндэсний зөвлөлд орж ажиллахад цаашдаа ажиллаад явах бүрэн боломж байгаа гэж бодож байна. Яагаад вэ гэхлээр бид нар хуулийг төгс нэг нэггүй, заалтаар нь мэдээд байх албагүй. Мэдээж хууль дэлгээтэй байгаа юм чинь асуудалд бол Үндэсний зөвлөлийн гишүүнээр сонгогдлоо гэхэд хуулиа маш сайн уншаад, даатгуулагчдынхаа санал онолыг аваад, энэ Үндэсний зөвлөлийн үйл ажиллагааг цааш нь сайжруулах, өгсөн төвшнөөс нь илүү сайжруулахын төлөө Үндэсний зөвлөлийн гишүүний хувьд ажиллаж чадна аа гэдгээ хэлмээр байна.

**С.Чинзориг:** Дэгээрээ асуулт, хариулт 20 хүртэл минут байгаа учраас гишүүн дахин лавлаж тодруулж болох юм байна. Ц.Мөнх-Оргил гишүүнд хугацаа байгаа юм байна. Микрофон өгье.

**Ц.Мөнх-Оргил:** Шинжээч ийм дүгнэлт гаргахаас өөр аргагүй юм байна даа. Сая З.Цогтгэрэл, Ч.Нарантуяа хоёрын миний маш энгийн асуултад хариулж байгаа байдлыг чинь харахад. Бидний ард шинжээчид байна, мэргэжлийн хүмүүс байна гээд байх юм. Тэр хүмүүсээ л тэгээд энэ Үндэсний зөвлөлдөө оруул л даа. Та нарыг чинь ямар төлөөлөл болгож мэдээлэл цуглуулж аваачиж олон нийтэд хүргэ гэж явуулаагүй шүү дээ. Та нар Үндэсний зөвлөлийн гишүүн болох юм бол шийдвэр гаргана шүү дээ. Хурал дээрээ сууж байгаад тэрийгээ барьж очоод шинжээчдээ үзүүлээд ингэх үү, тэгэх үү гээд хэдэн долоо хоног хуралдчихаад, баахан зөвлөгөөн болчхоод, аа за одоо ингэе гээд ирэхгүй шүү дээ. Та нар чинь ширээ тойрч сууж байгаад газар дээр нь шийдвэрээ гаргаад л тас тас цохиод л явна шүү дээ. Тэгээд бид нар бол мэдээ мэдээллийг нээлттэй болгох гэж очиж байгаа гэсэн юм яриад байх юм. Тэр мэргэжлийн хүмүүс байгаа бол тэр мэргэжлийн хүмүүсээ л оруулмаар байна шүү дээ. Хаана юу хийх гэж очиж байгаагаа сайн ойлгохгүй л байгаа юм шиг санагдаад байх юм.

Тэр ковидын зарцуулж байгаа мөнгө чинь Ч.Нарантуяа нэр дэвшигчээ даатгуулагчдад л очиж байгаа шүү дээ. Тэр чинь өөр хэнд ч очоогүй шүү дээ. Би арай өөр юм яриад байна шүү дээ, тэрийг чинь Улсын Их Хурал дээр аваад бид нар сандал ширээ болгочхоогүй шүү дээ. Тэр мөнгө чинь очоод ковидын үйл ажиллагаанд зарцуулагдаж байгаа байхгүй юу. Та бол тэрийг шал өөр юманд зарцуулчихсан, даатгуулагч нарт биш өөр хүмүүст зарцуулчихлаа гээд ойлгочихсон явж байх юм. Үгүй, энэний чинь цаана яагаад ийм хуулийн заалт байдаг юм бэ, яагаад цар тахлын нэмэлт зардлыг нь улсын төсвөөс санхүүжүүлдэг юм бэ? Яагаад энэ мөнгийг нь өөр юманд зарцуулдаг юм бэ гэдэг чинь саяын миний яриад байгаа эрүүл мэндийн эдийн засаг буюу тэр тооцоо судалгаан дээрээ суурилсан олон жилийн суурь зарчмууд нь байхгүй юу. Тэгээд энийгээ ялгаж салгахгүй л юм даа. Тэгээд юу яая даа, надад нэмэлт асуулт байхгүй.

**С.Чинзориг:** Баярлалаа. Одоо Б.Баярсайхан гишүүн асуулт асууя. Хараат бус шинжээч болоод хоёр нэр дэвшигчээс.

**Б.Баярсайхан:** Баярлалаа. За миний асуух асуултыг ер нь Ц.Мөнх-Оргил гишүүн асуучихлаа, би яг л энэ зүйлийг хэлэх гэж байсан. Нэмээд би юу гэж хэлэхийг хүсэж байна гэхлээр бид нар эрүүл мэндийнхээ салбарыг өөрчлөх гэж, хөгжүүлэх гэж, энэ эрүүл мэндийн даатгалыг монгол хүн эрүүл мэндийн даатгалд хамрагдаад тэрнийхээ үр шимийг хүртдэг байх. Энэ даатгалын Үндэсний зөвлөлд энэ салбарын бодлого боловсруулагч, стратегич, тэр экспертүүд нь орж ирээд энэ эрүүл мэндийн даатгалын Үндэсний зөвлөлөөр дамжуулж, даатгалыг иргэдэд яаж үр шимтэй хүртээдэг байх ийм л ажлыг хийх гээд байгаа шүү дээ. Би З.Цогтгэрэл, Ч.Нарантуяа гэдэг 2 нэр дэвшигчийг эрүүл мэндийн салбар, боловсролын салбарын үйлдвэрчний эвлэлийн сайн төлөөлөл байдаг гэдэгтэй бол санал нэг байна. Гэхдээ одоо хийх гээд байгаа ажил чинь шал өөр чиг үүрэгтэй ийм ажил байна аа. Дээрээс нь энэ хөндлөнгийн шинжээч дүгнэчихсэн байна шүү дээ. Эрүүл мэндийн даатгалын тухай хуулийн 14 дүгээр зүйлд заасны дагуу эрүүл мэндийн даатгалын Үндэсний зөвлөл нь эрүүл мэндийн салбарын санхүүжилтийн бодлого, даатгуулагчдад үзүүлэх тусламж, бодлого гээд байна шүү дээ, стратегич, бодлого боловсруулагч хүн байх ёстой, үйлчилгээний багц, төлбөрийн хэмжээ, төлбөрийн арга, чанар, төлбөрийн хяналт, эрүүл мэндийн байгууллагуудын сонгон шалгаруулалт, сангийн санхүүгийн удирдлага зэрэг маш хариуцлагатай, мэргэжлийн шийдвэр гаргадаг бөгөөд энэ нэр дэвшигчид нь дээрх чиглэлүүдээр анхан шатны мэдлэггүй, наад захын ойлголтгүй ийм хүмүүс орж ирсэн байна аа гээд дүгнэчихсэн байна аа. Тэгэхлээр надад бол асуулт алга, Ц.Мөнх-Оргил гишүүнтэй ижил асуулттай байсан учраас.

Энийг чинь гишүүд хүсээгүй шүү, ард түмэн хүсэж байгаа. Энэ эрүүл мэндийн даатгал гэдэг зүйлийнхээ үр шимийг хүртдэг байх юм сан. Эрүүл мэндийн даатгал гэдэг ийм бэлгэдлийн үйлчилгээг халаад хүн татвараасаа эрүүл мэнддээ, даатгалдаа төлдөг бол түүнийхээ үр шимийг ядаж нэг удаа эмнэлэгт хэвтэхдээ, өвдөхдөө бүрэн хүртдэг болох юм сан гэсэн ийм хөгжлийг хүсэж байгаа. Тэгэхээр тийм хэмжээний, энэ салбартаа хүлээн зөвшөөрөгдөх, энэ асуудлуудыг дээрээс нь хардаг, мөн эрүүл мэндийн салбарыг өөрчлөх хүсэл тэмүүлэлтэй, тийм зорилготой, зоригтой, чадвартай, мэдлэгтэй ийм хүмүүсээ нэр дэвшүүлж оруулж ирээч ээ гэж хүсэж байна. Тэгээд надад бол асуулт байхгүй, баярлалаа.

**С.Чинзориг:** За баярлалаа. М.Оюунчимэг гишүүн асуултаа асууя.

**М.Оюунчимэг:** Нийгмийн даатгалын Үндэсний зөвлөлд нэр дэвшигчдийг болоод энэ эрүүл мэндийн даатгалын Үндэсний зөвлөлд нэр дэвшигчдийн энэ нээлттэй сонсголыг хүмүүс, олон нийт, хэвлэл мэдээллийн хэрэгслийнхэн маш анхааралтай ажиглаж байна. Яагаад гэвэл бүгдээрээ эрүүл мэндийн даатгалд шимтгэл төлдөг, нийгмийн даатгалд цалингаасаа шимтгэл төлдөг. Энэ нь эргээд тухайн хүнд нь ашигтай байгаасай, энэ нь өөрөө эрүүл мэндийн тогтолцоогоо өөрчлөх маш чухал ач холбогдолтой шүү гэж харж байгаа учраас тэгж байгаа. Сая хэлж байгаа нь яг үнэн. Бид энийг Нийгмийн бодлогын байнгын хороо юм уу, гишүүд дуртайдаа нээлттэй сонсгол хийж байгаа юм бол огт биш. Та бүхэн ч өөрсдөө мэдэж байгаа, ард түмэн, эрүүл мэндийн даатгалд, нийгмийн даатгалд шимтгэл төлж байгаа хүн бүхэн энэ дээр хариуцлагатай байхыг хүсэж байгаа. Яг энэ утгаараа Монголын үйлдвэрчний эвлэлийг маш хариуцлагатай хандаасай гээд би түрүүн хэлсэн. Энд нэг зүйлийг би сонсож байгаа, хэвлэл мэдээллийнхэнд хүртэл хандаж хэлмээр байна. Хэрвээ энэ үйлдвэрчний эвлэлээс нэр дэвшсэн хүмүүсийг дэмжихгүй бол бослого цуглаан, жагсаал зохион байгуулна гэсэн яриа, мессежийг хүртэл өгч эхэлж байна шүү дээ. Ингэж болохгүй шүү, С.Эрдэнэбат даргаа, та тэгээгүй байх. Гэхдээ энэ хүмүүс чинь сая тэгж бичиж байна, гишүүд рүү. Гэтэл бид нар үйлдвэрчний эвлэлээсээ харин ч та нар бидэнтэй нийлээд энэ эрүүл мэндийн даатгалын Үндэсний зөвлөлийг, нийгмийн даатгалын Үндэсний зөвлөлийг хариуцлагатай болгож, улмаар энэ тогтолцоогоо, энэ системээ эрүүлжүүлэхийг хүсэж, бид энийг хамтдаа хийж байхад зохицохгүй, өөрийнхөө салбарын нийцэхгүй хүмүүсийг оруулж ирчхээд, тэгээд энийгээ та нар сонгоод ялуулахгүй бол, энэ хүмүүсийг тодруулж гаргаж ирэхгүй бол янз бүрийн юм зохион байгуулна гэсэн юм явж байвал Монголын үйлдвэрчний эвлэл өөрөө өөрчлөгдөх болчихсон байна шүү. Бид нар дэмжиж байгаа та бүхнийг. Би жишээ нь С.Эрдэнэбат даргыг залуу хүн мундаг, сонгон шалгаруулалтаар оруулж ирж байгаа хүмүүсээ илүү хариуцлагатай оруулж ирнэ гэж бодож байгаа. Яг үнэнийг хэлэхэд З.Цогтгэрэл гуай та бол тэнцэхгүй байна аа. Салбартаа мундаг, боловсрол энэ тэртэй, үйлдвэрчний эвлэлийн жагсаал цуглаан зохион байгуулах энэ тэрд та сайн байж болно. Гэтэл эрүүл мэндийн санхүүжилттэй холбоотой маш нарийн асуудлууд, сая энд хүмүүс уншиж өгөөд байна шүү дээ. Энэ хөндлөнгийн шинжээчдийн гаргаж тавьсан зүйл энэ тэрээс харахад үнэхээр болохгүй байна. Би таныг мэдэхгүй, нэг их сайн танихгүй. Хөндлөнгийн шинжээчид бид огт нөлөөлөөгүй. Энэ хүмүүсийг сонгохдоо хүртэл огт танихгүй хүмүүсийг салбараас нь баахан санал асуулгууд явуулж байгаад энэ мэргэжлийн, манай референтүүд бүгд сууж байгаад энэ хүмүүсийг сонгосон. Жишээлбэл, би энэ А.Батбаяр гэж хүнийг танихгүй. Би түрүүн нийгмийн даатгалын тэр багшийг бас сайн танихгүй, гэхдээ салбартаа хүлээн зөвшөөрөгдсөн шинжээчид гэдгийг мэдэж байна. Тэгээд энэ хүмүүс оруулаад ирж байхад нээлттэй сонсголд хүндэтгэлтэй хандаарай гэж би үйлдвэрчний эвлэлийнхнээсээ хүсэх байна. Та бүхэн салбарын мундаг хүмүүс оруулаад ирвэл бид энэ шинжээчдийн дүгнэлт нь ч сайн гараад тэгээд дэмжээд явчихна. Тэрнээс сая С.Ганбаатар гишүүн маань сая ингэж байна л даа, цаана нь баг ажиллачихна аа гээд. Мэдээж баг байгаа. Гэхдээ тэр баг ажиллахаас гадна энэ хүмүүс ийм нарийн нарийн зүйл дээр Үндэсний зөвлөл дээр шийдвэр гаргах кноп дарна. Дээрээс нь Эрүүл мэндийн сайд Үндэсний зөвлөлөө удирддаг гэдгийг ч бид буруу гэж бодоод энийг засахаар хуулийн өөрчлөлт хийхээр явж байгаа, бараг удахгүй хийгдэх байх. Тэгэхээр энэ дээр хариуцлагатай хандаасай.

Би бас хэн гуайг дэмждэг л дээ, Ч.Нарантуяа гуай яг энэ эрүүл мэндийн үйлдвэрчний эвлэлийн хүн та бид нартай бас нэгдээд, санал нийлээд л явж байдаг. Гэхдээ та энэ асуултад хөдөө явж байхад ингээд асуусан энэ тэр гээд ярьж байгаа чинь, өөрөө та бол туршлагатай хүн. Ингэж хариулах чинь хүртэл, та болохгүй байхгүй юу. Та хаана ч явж байж болно. Гэхдээ та энийг мэддэг байх ёстой. Танаас хуулийн заалтыг энэ хүмүүс асуугаагүй байх.

Би шинжээчдээс асууя. Та бүхэн энэ хүмүүсээс асуулт асуухдаа, жишээлбэл сая одоо Ч.Нарантуяа гуай хэлж байна, асуулт асуухдаа яг хуулийн нарийн заалт унагаахын тулд тэгж асуусан уу? Эсвэл энэ хүмүүсийн зайлшгүй мэдэх ёстой асуултуудыг асуусан уу? Энэ дээр шинжээч надад маш тодорхой хариулт өгнө үү? Яагаад гэвэл бид эрүүл мэндийн нээлттэй энэ сонсголыг анх удаагаа хийж байна. Энэ бол Улсын Их Хурлын Хяналт шалгалтын тухай хууль гаргасан гишүүд бид юмандаа хариуцлагатай хандахыг хүсэж байна. Тэрнээс биш надад таалагдахгүй, тэрэнд таалагдахгүй, З.Цогтгэрэлдээ, Ч.Нарантуяадаа, түрүүн тэнд нэр дэвшсэн тэр Р.Сансармаа, Х.Буянжаргал, Б.Баяраа гэдэг хүмүүстээ биш. Энийг үйлдвэрчний эвлэлийнхэн маань сайн ойлгож байгаа гэж би бодож байна. Ажил олгогч эздийн нэгдсэн холбооноос ч бид тэгж шаардсан. Энэ хүмүүс үйлдвэрчний эвлэл, Худалдаа аж үйлдвэрийн танхим олон талаасаа ярьж байгаад хэд хэдэн хүнээ бүр болиод, тэгээд нэрээ оруулж ирж байгаа гээд хэлж байсан. Тэгэхээр би бас энэ ажил олгогч эздийн нэгдсэн холбоо бидэнтэй адилхан энэ дээр шинэчлэл хүсэж байгаа юм байна гэж би бодож, ойлгож байгаа. Гэхдээ түрүүн энэ шинжээчдийн дүгнэлтээр алдаа оноотой юмнууд байж л байна лээ. Гэхдээ асуултад хариулж байгаагаас нь тэр хүн энд ажиллаж чадах нь, чадахгүй юм байна, энэ хүн бол өөрөөр хандах юм байна гэдэг ойлголт бидэнд бууж байна шүү дээ. Ингэж асуудалд хандаарай, тэрнээс өөрсдөө шантаажчин болж болохгүй шүү. Ийм асуудал байж болохгүй шүү. Тэгвэл би өөрөө харин хэвлэл мэдээллийн ч хүн, Улсын Их Хурлын индэр дээрээс асуудалд хариуцлагатай хандана шүү. Тэгээд би шинжээчдээс асуучихъя. Та бүхэн асуулт асуухдаа ямар зарчим баримталж энэ хүмүүсээс асуусан бэ? Тэгээд тэр асуултад хариулсан хариулт нь яагаад шаардлага хангаагүй гэж үзсэн бэ гэдэг дээр надад хариулт өгнө үү. За баярлалаа.

**С.Чинзориг:** Шинжээч А.Батбаярын микрофоныг нь нээж өгье, 6 номер.

**А.Батбаяр:** За баярлалаа. М.Оюунчимэг гишүүний асуултад хариулъя. Тэгэхлээр нэр дэвшигчид маань бичгээр ирүүлсэн мэдээлэлдээ Эрүүл мэндийн даатгалын тухай хуулийн 14 дүгээр зүйлд заасан чиг үүргүүдийг хэрэгжүүлнэ ээ гэж бичсэн байгаа юм. Тэдгээр зүйлүүдийг мэдээж эрүүл мэндийн эдийн засгийн онол ч гэдэг юм уу, нарийн тооцоо судалгаа шаардсан зүйлийг ерөөсөө асуугаагүй, маш хялбар асуулт асуусан. Тухайлбал, би энэ нэр дэвшигчдээс асуусан асуултаа, дээр нь өөрийнх нь хариултуудыг нь бүгдийг нь бичээд Байнгын хороонд хүлээлгээд өгсөн байгаа. Тэгэхээр ерөнхийдөө жишээлбэл, ер нь эрүүл мэндийн даатгалын тогтолцооны зорилго нь өөрөө юу юм бэ тэ? Ямар төрлийн даатгал байдаг юм, Монгол Улс ер нь ямар эрүүл мэндийн даатгалын тогтолцоотой юм бэ гээд маш энгийн, ерөнхийдөө л ойлголтын асуултуудыг асуусан.

За багц гэж байгаа. Тэгэхээр эрүүл мэндийн даатгалын тухай хууль дээр 9 дүгээр зүйл дээр багц гэж юу вэ гэдгийг маш тодорхойлоод өгчихсөн байгаа. Бид нарын эмнэлэгт очоод үйлчилгээ авдаг, хэвтэн, амбулатори, өдрийн эмчилгээ, мэс засал ч гэдэг юм уу маш энгийн юмнуудыг асуусан байгаа. Тэгэхлээр ерөнхийдөө нарийн болон ямар нэгэн унагаах зорилгоор ч гэдэг юм уу, техникийн шинж чанартай асуулт ерөөсөө асуугаагүй ээ. За энийгээ би ярилцлага хийж байхдаа ч гэсэн нэр дэвшигчиддээ тайлбарлаж ойлгуулж байсан байгаа. Манай хүмүүс маань ч гэсэн хэлэх байх, манай Байнгын хорооны шинжээч ч гэсэн энэ дээр оролцоод явсан байгаа.

Ер нь бид бүхэн, энэ завшааныг ашиглаад нэмээд хэлэх нэг зүйл байна. Тэгэхээр яагаад энэ шинжээч судлаачийг оролцуулаад хийгээд байна вэ гэхээр эргээгээд үр шимийг нь бид нар гаргахад энэ өөрөө дуу хоолой болох юм. Тэгэхээр олон улсынхаа практикуудтай бид нар аягүй сайн уялдуулж авч үзэх хэрэгтэй байгаа. Тэгэхээр нийгмийн эрүүл мэндийн даатгалын тогтолцоотой хэд хэдэн томоохон төлөөллүүд байна. Бүгд Найрамдах Солонгос Улс, ХБНГУ, Тайвань, Япон ч гэдэг юм уу.

Тэгэхээр яг Үндэсний зөвлөлийн бүрэлдэхүүнээр үйл ажиллагаагаа явуулдаг нь үндсэндээ Солонгос, Герман улсын жишээнүүд. Тэгэхээр даатгуулагч, ажил олгогчийн төлөөллүүд маань орж ирэхдээ институц орж ирнэ ээ. Хүн томилохгүй, институц нь өөрөө төлөөлөл нь байдаг. Институц нь хүнээ оруулж ирэхдээ шалгууртай байгаа. Дүгнэлт дээр бичээд байгаа шалгуурууд маань ямар учиртай юм бэ гэхээр жишээлбэл, ажил олгогч эздийн холбоо, үйлдвэрчний холбоо, Худалдаа аж үйлдвэрийн танхим ч гэдэг юм уу яг ийм олон улсын институцүүд байна. Бүгд олон улсдаа хүлээн зөвшөөрөгдсөн.

Эдгээр байгууллагууд нь хүнээ оруулахдаа шалгуур тавиад байгаа. Тэр шалгуур нь болохоороо та ороод энэ ажлыг яг хийж чадах уу, дээр нь эргээд эргээд тайлагнадаг механизмтай гэх мэтчилэнгээр нэлээн нарийн процесс байгаа юм. Тэгэхээр энийг өшөө илүү сайжруулаад, шалгууруудыг нь хангаад. Мэдээж энд орж ирж байгаа хүн бол наад захын хуульд заасан энэ шаардлагуудыг би хийж хэрэгжүүлж, адаглаад эрүүл мэндийн даатгалын ерөнхий газраас тусламж үйлчилгээний багц тарифыг боловсруулаад оруулаад ирэхэд тэр мэдээллийг хараад “за энэ эргээгээд даатгуулагч дээрээ тусламж нь хүрч чадахаар байна, иргэн хэдэн төгрөг төлөхөөр болчхов, санхүүгийн эрсдэлд нь нөлөөлөх үү?, цаашилбал энэ мэс заслын үнэ өртөг хэд байх вэ” гэдэг асуудлыг хүртэл энэ хүмүүс шийдэж байгаа шүү дээ.

Тийм учраас яалт ч үгүй энэ хүмүүс нийлж сууж байгаад гар өргөх асуудал биш, гол нь тэрийг тойрсон зарчмын асуудлуудаар санал нэгдэх ёстой. Хоёрдугаарт, олон улсад байгаа нэг практик нь гурван тал байгаад байгаа юм. Энэ нь Засгийн газар, үйлчилгээ, үзүүлэгчдийн төлөөлөл, шимтгэл төлөгчдийн буюу тэр нь ажил олгогч компаниуд болон даатгуулагч, цалингаасаа төлж байгаа. Энэ гурван тал нь гурвуулаа санал нэгдэх гэсэн зохицуулалттай ч улсууд ч байгаа юм. Өөрөөр хэлбэл нэг талын хүчээр ерөөсөө шийддэггүй, гурвуулаа нийгмийн зөвшилцөлд хүрч байж тухайн шийдвэр гардаг иймэрхүү байдлаар бас зохицуулсан байгаа юм аа. Тэгэхээр М.Оюунчимэг дарга хэллээ, удахгүй хуулиа өргөн барих гэж байгаа юм байна. Тэгвэл энэ хууль дээрээ ялангуяа энэ процессын асуудлуудыг нь өшөө илүү сайжруулж байж даатгуулагчид очих үр шим сайжирна, сангийн үр өгөөж сайжирна, эрүүл мэндийн тусламжийн чанар сайжирна гэж хэлье. За баярлалаа.

**С.Чинзориг:** За баярлалаа. Тодруулах юм уу, дараа нь үг хэлнэ шүү дээ. М.Оюунчимэг гишүүний микрофоныг өгье, тодруулга

**М.Оюунчимэг:** Тэгэхээр сая ч хэлж байна. Одоо жишээлбэл Улсын Их Хурал эрүүл мэндийн даатгалын тогтолцоогоо өөрчлөхийн тулд бүр 2018 онд нийгмийн даатгалын сангаас эрүүл мэндийн даатгалыг тусад нь гаргаад, тэгээд энэнтэй холбоотой чухал чухал хуулиудыг бид баталсан. Одоо хэрэгжилтэд нь хяналт тавих дээр бид маш анхааралтай ажиллаж байгаа. Нийгмийн бодлогын байнгын хорооноос хэд хэдэн ажлын хэсгүүд ч гаргаад эрүүл мэндийн даатгалын Үндэсний зөвлөл, Эрүүл мэндийн даатгалын ерөнхий газраас санхүүжүүлж байгаа энэ хөрөнгө мөнгө зөв юмандаа зарцуулагдаж байна уу, үгүй юу?, ноцтой баримтууд ч бид гаргаж ирээд ингээд явж байна. Эхнээсээ хүмүүст нь хариуцлага тооцуулж байгаа. Дээрээс нь бид эрүүл мэндийн салбарын дотоодын нийт бүтээгдэхүүнд эзлэх хувь хэмжээг өсгөсөн, өсгөж байгаа. Өнөөдөр гэхэд 1.4 их наяд буюу 8 хувьтай тэнцэж байна. Хуучин 3-4 хувьтай байдаг байсан. Энэ нь юу юм гэхээр хүн амын эрэлт хэрэгцээнд нийцүүлж чанартай, хямд төсөр эрүүл мэндийн үйлчилгээг үзүүлэх энэ рүү бид онцгойлон анхаарч байгаа. Тийм учраас Улсын Их Хурал, Засгийн газар нь ингэж хичээгээд, бид нар ингэж өөрчлөлт хийгээд байхад энэ үнийг хянаж байх ёстой, нөгөө хоточ нохой нь болох Үндэсний зөвлөлд нэр дэвшүүлэхдээ үйлдвэрчний эвлэл, ажил олгогч эздийн нэгдсэн холбоо минь хариуцлагатай байж бидэнтэй хамтарч ажиллаач гэж би хүсэх байна. За баярлалаа.

**С.Чинзориг:** За баярлалаа.

Ц.Сандаг-Очир гишүүний микрофоныг өгье.

**Ц.Сандаг-Очир:** Баярлалаа. Би шинжээчээс, нэр дэвшүүлж байгаа субъектээс асууя.

Нэгд. Энэ А.Батбаяр хараат бус шинжээч энэ дүгнэлтийг хоёр хүн дээр хийсэн байна. Та энэ дүгнэлтээ гаргахдаа үнэхээр хараат бусаар дүгнэлтээ гаргасан уу? Таны энэ гаргаж байгаа дүгнэлт асар чухал. Монгол Улсын эрүүл мэндийн даатгалын Үндэсний зөвлөл гээд энэ тогтолцоо, бүтэц зохион байгуулалт, үйл ажиллагаа, төсөв санхүү, орлого зарлага, төлбөр үйлчилгээний хураамж, энэ бүх асуудлуудыг зохицуулахад, тогтооход, батлахад, мөрдүүлэхэд шийдвэр нь асар чухал ийм улсуудыг сонгох гэж байгаа юм. Тийм учраас таны гаргаж байгаа дүгнэлт бол А4-ийн цаасан дээр нэг, нэг нүүр хуудас л байна л даа. Энэ хэр бодитой дүгнэлт вэ. Та энэ дүгнэлтдээ үнэхээр баталгаатай байгаа юу? Яагаад гэхээр, би энэ хоёр хүний дүгнэлтийг уншиж байгаа юм. Толгой юмнууд нь ингээд нэрийг нь сольчихсон, үг, өгүүлбэр бүгд адилхан. Энэ хоёр хүн чинь арай өөр хоёр хүн байгаа байлгүй дээ. Төгсгөл нь бас адилхан. Дундуур нь арай жоохон өөрчлөөд, хоёр ялгаатай, эрэгтэй, эмэгтэй, ажилласан он жил, амьдрал ахуй, мэдлэг боловсрол нь ялгаатай ийм улсууд дээр ийм адилхан дүгнэлт хийж болдог юм уу. Эндээс чинь хараад би энэ дүгнэлт ер нь хэр бодитой вэ. Хараат бус гаргаж чадсан уу, үгүй юу гэдгийг нэгд асуух гээд байгаа юм.

Хоёрт, С.Эрдэнэбат даргаа, сүүлд монголын үйлдвэрчний эвлэлийн холбоо, болохгүй юу. Хуулиараа болохгүй юу. Өнөөдөр манай Нийгмийн бодлогын байнгын хороо хараат бус шинжээч хоёуланг нь шаардлага хангахгүй ээ гэчихсэн дүгнэлт оруулаад ирчихсэн юм байна шүү дээ. Энэ хоёр нэр дэвшигч. Ингээд уншихаар нэг хоёрхон дүгнэлтээр, гуравхан дүгнэлтээр ингээд шаардлага хангахгүй ээ гэчихсэн юм байна. Тэр дундаа Ч.Нарантуяа нэр дэвшигч үйлчилгээ үзүүлэгчийн эрх ашгийг хамгаалах чиглэлээр л ажилласан хүн байна. Та өөрөө үйлчилгээ авах гэж байгаа ард иргэдийн эрх ашгийг хамгаалах гэж сонгогдох гэж байгаа хүн энэ тал дээр ерөөсөө ажиллаагүй ийм туршлагагүй хүнийг нэр дэвшүүлж оруулж ирсэн байна аа гэж байна. Энэ талаар хэр туршлага байгаа юм, хэр мэдлэг байгаа юм, хэр ойлголттой байгаа юм. Зөв хүнээ оруулж ирсэн юм уу, үгүй юу. Та өөрөө яг ажиллаж чадна гэж бодож байгаа юм уу? Өөртөө итгэлтэй байгаа юм уу, үгүй юу.

Тэгээд гишүүд асуугаад байна л даа. Тэгээд хараат бус шинжээчийн шаардлага хангахгүй ээ гэчихсэн хоёр дүгнэлтийг өнөөдөр бүхэл бүтэн Улсын Их Хурлын Байнгын хороо цаг гаргаад, ажил болгоод сонсгол хийгээд, өчнөөн улсуудыг тойруулж суулгаад өчнөөн цаг хуралдаад, ингэх шаардлага байгаа юм уу.

Энэ шинжээчийн дүгнэлтийг үзэж хараад, шаардлага хангасан хүнийг нь хэлэлцээд явж болдоггүй юм уу? Бид нар энэ хоёр хүн дээр мэргэжлийн шинжээч шаардлага хангахгүй ээ гэчхээд байхад бид нар дүгнээгүй байж, шинжлээгүй байж яаж санал өгөх юм. Юугаа мэдэж санал өгөх юм. Та бүхнийг хуулиараа яг мэргэжлийн талаас нь дүн шинжилгээ гаргаад ир ээ гэж бас нээлттэй сонсголоор томилсон шүү дээ. Тэгээд өнөөдөр цаг бараад энд суугаад, бид нар ямар ажлаа барсан улсууд байгаа биш. Ингэх шаардлага байгаа юм уу.

Энэ дээр А.Батбаяр шинжээч таны дүгнэлт үнэхээр бас хариуцлагатай дүгнэлт. Энэ хоёр хүнийг үнэхээр бодитоор нь дүгнэж чадаж байгаа юм уу? Өнөөдрийн манай улсын энэ тогтолцоо болохгүй байна аа, үр шим, нийгмийн даатгал, эрүүл мэндийн даатгалын шинэтгэлийн үр ашиг, хүртээмж болохгүй байна, иргэддээ наалдахгүй байна аа гээд байгаа. Энэ шүүмжлэлүүд яагаад ийм олон жил явж ирсэн юм. Яагаад энэ тогтолцоог өөрчилж чадахгүй байгаа юм. Яагаад иргэддээ, даатгуулагчдадаа хүртээмжгүйюм гээд яриад байвал, хамгийн гол юм нь энэ зөвлөлөөс их хамааралтай л гэж бодож байгаа шүү дээ.

Энэ зөвлөлийн улсууд, ажил олгогч, даатгуулагч, Засгийн газраас энэ төлөөллүүдийн зөвлөлүүд мэргэжилтэй, боловсролтой, асар их практик туршлагатай, мэргэшсэн, ийм улсууд байж байж асуудлыг нэг бүрчлэн нарийн шинжилж, өрөө тасалгаанд суудаг улсууд биш нэгж дээр явдаг, амьдрал дээр ард иргэдийн дунд явж байж асуудлын мөн чанарыг олдог, та бүхний гаргасан шийдвэр, үнэ тариф, энэ үйлчилгээ, төлбөр хураамж, шимтгэлийн хувь хэмжээ, амьдралд юу нь болж байна, юу нь болохгүй байна гэдгийг энэ улсууд өөрсдөө дүгнэж цэгнэж байж шийдвэрээ гаргадаг ийм улсууд байх ёстой л гэж би хувьдаа ойлгож байгаа юм. Ийм хариуцлагатай шийдвэр гаргах гэж байгаа улсуудад шаардлага хангахгүй хүнийг оруулж ирчхээд бид нар сонгох гээд нээлттэй сонсгол хийгээд байж байгаад би бол гайхаж л байна.

Тийм учраас А.Батбаяр шинжээчээс ахиад асууя, хоёр нэр дэвшигчээс ахиад асууя. Та та бүхнийг шинжээч дүгнээд шаардлага хангахгүй байна гэчхээд байна шүү дээ. Тэгээд та хоёр маань үнэхээр өөрсдөдөө итгэлтэй байгаа юм уу? Ажиллаж чадна гэж ойлгож байгаа юм уу? Гурвуулангаас нь энэ асуулт асууя, та бүхэн хариулж өгөөч ээ.

**С.Чинзориг:** За баярлалаа. А.Батбаяр шинжээч. 6 номер, шинжээчийн микрофоныг өгье.

**А.Батбаяр:** Ц.Сандаг-Очир гишүүний асуултад хариулъя. Та хараат бусаар дүгнэлт гаргаж яг чадсан уу гэж асууж байна. Тиймээ чадсан. Яагаад вэ гэхээр би өөрөө эрүүл мэндийн эдийн засагч мэргэжилтэй. Энэ чиглэлээрээ сүүлийн 10 жил ажиллаж байна. Энэ чиглэлээрээ гадаад, дотоод олон улсын байгууллага, маш олон чиглэлээр ажилласан туршлагатай. Эрүүл мэндийн тогтолцооны үр дүн нь өөрөө их чухал байна аа. Маш их мөнгө бид нар оруулаад л байдаг, эмнэлэг бариад л байдаг. Маш их зүйлийг хийгээд байдаг. Гэхдээ ард иргэдэд очих тусламж үйлчилгээний үр дүн, сэтгэл ханамж яагаад сайжрахгүй байгаад байна? Тэгэхээр энэ чиглэл дээр мэргэжлийн хүний хувьд ч тэр, иргэн даатгуулагчийн хувьд ч тэр одоо санаа зовниж ажилладаг. Ийм маш чухал шийдвэрүүдийг гаргадаг энэ бүтцэд шаардлага хангахгүй ч юм уу, туршлагагүй ч юм уу ийм хүн орж ирнэ гэдэг бол миний яг үндсэн чин зүрхний зорилготой нийцэхгүй байна. Тийм учраас ийм юм дээр хэзээ ч би ямар нэгэн нөлөөтэй шийдвэр гаргахгүй, гаргаагүй гэдгээ танд мэдэгдье ээ. Чухал асуулт байлаа.

Хоёрдугаарт, дүгнэлтийн хувьд ижилхэн байна уу гээд. Тэгэхлээр энэ тогтоол дээр үндсэндээ 5 зүйлээр дүгнэлт гаргахыг даалгасан байгаа. Нэгдүгээрт нь мэдлэг, мэргэшил, ур чадвар, ёс зүй, туршлага гэсэн таван зүйл байгаа юм. Тэгэхлээр энэ бол мэдээж ерөнхийдөө амьдралыг үзэх үзэл ч гэдэг юм уу, үйлдвэрчний байгууллагын хөдөлмөрлөх эрхийг хэрхэн хангах вэ ч гэдэг юм уу, энэ чиглэлээр ерөөсөө мэдлэг, мэргэжлийг үнэлээгүй ээ.

Эрүүл мэндийн даатгалын тухай хуулийн 14 дүгээр зүйлд заасан Үндэсний зөвлөлийн гишүүн ямар чиг үүрэг хэрэгжүүлдэг юм, тэр чиг үүргээ хэрэгжүүлэх гэж байгаа хүн маань өөрөө тэр чиг үүргийнхээ талаар мэдлэг, мэргэжилтэй байх ёстой. Мэдлэг байхгүй болбол мэргэшлийн талаар ярихад хэцүү, цаашилбал ур чадвар бүр хэцүү. Тэгэхээр энэ мэдлэг, мэргэшил, ур чадвар хангалтгүй гэсэн дүгнэлт маань үндсэндээ цэвэр даатгалын тухай хуулийн, яг гишүүн болоод энэ үйл ажиллагаагаа энэ хүн хийж чадах уу, үгүй юу гэдэг дээр л хийсэн дүгнэлт байгаа шүү.

Тэрнээс ямар нэгэн хувь хүнтэй холбоотой ч гэдэг юм уу, тэр хүний амьдралын туршлагатай холбоотой юм биш ээ. Яг энэ чиглэлээр гаргасан байгаа. Хоёрдугаарт, хоёулаа үйлдвэрчний байгууллагаас орж ирсэн, дээр нь нэмээд яг ижилхэн асуумж болон аргачлалаар Байнгын хорооныхонтой хамтраад гуч, гучин минутын зайтайгаар зохион байгуулсан байгаа. Тэгэхлээр энэ дээр ямар нэгэн өөр зөрүүтэй дүгнэлт гаргаагүй, ижилхэн хариулттай, ижилхэн байсан учраас, мөн нэг цаг хугацаанд хийсэн учраас толгойны хувьд ижилхэн байсан. Нэг дүгнэлт дээр хийчих үү гэж Байнгын хороотойгоо зөвшилцөөд тус тусдаа хүн болгон дээр гаргах нь зүйтэй юм байна гэдгээрээ хийсэн.

Харин тэрэн дотор байгаа ялгаатай зүйл бол хоёр зарчмын байр суурь байгаад байгаа юм. Нэгдүгээрт нь, мэдлэгийн мэргэжлийн хувьд хангалтгүй байна гэдэг нь хоёр нэр дэвшигч дээр хоёуланд нь гарсан. Үүнийг ярилцлага болон тестээр аваад дүгнэсэн байгаа. Хоёрдугаар зарчмын байр суурь нь бол тухайн эрүүл мэндийг одоо төлөөлж байгаа хүн маань эрүүл мэндийн үйлчилгээ үзүүлэгчийн төлөөлөл гэж байгаа юм.

Тэгэхлээр энэ даатгалын байгууллага гэдэг бол өөрөө худалдан авагч байгууллага. Худалдан авагч байгууллагын дээд удирдлага бол Үндэсний зөвлөл юм. Энэ юу гэсэн үг вэ гэхээр ер нь даатгуулагчдад ямар чанартай, ямар хэрэгцээтэй тусламжийг ямар үнээр худалдаж авч өгөх вэ гэдгийг шийддэг. Өөрөөр хэлбэл худалдан авагч тогтолцоо. Үйлчилгээ үзүүлэгч бол Эрүүл мэндийн тухай хуулийн 8 дугаар зүйлд зааснаар эрүүл мэндийн асуудал эрхэлсэн төрийн захиргааны төв байгууллага төлөөлж энэ дээр шийдвэр гаргалтыг тэнцвэржүүлж өгдөг, одоогийн эрүүл мэндийн даатгалын тухай хуулиараа.

Тэгэхлээр үндсэндээ зарчмын хувьд үйлчилгээ үзүүлэгчийн төлөөлөл болж байгаа юм. Би та бүхэнд нэг жишээ авч хэлье. Энэ чиглэлээр судалгаа хийгээд Үндэсний зөвлөлийн үйл ажиллагаануудыг аваад үзэхээр жишээлбэл, 2020 онд тусламж үйлчилгээний чанар, төлбөрийн хяналтын гээд тогтоол оруулж байсан. Энэ нь өөрөөр хэлбэл эмнэлгүүдийн даатгуулагчид үзүүлээд байгаа тусламжийн чанарыг юугаар шалгах юм бэ?

Ямар эмнэл зүйн ямар чанарын шалгуураар хангах юм гэ гэдгийг оруулахад тухайн үеийн эрүүл мэндийн үйлдвэрчний төлөөлөл байсан Мягмар гэдэг гишүүн “манай эмч ажилчдын ажлын ачааллыг нэмчих юм байна, хэцүү болох юм байна” гээд буцааж байсан. Энэ бол зарчмын хувьд маш буруу шийдвэр. Яагаад вэ гэхээр тусламж үйлчилгээ үзүүлэгчдийн одоо тав тух, аюулгүй байдал, ачааллын тухай асуудал биш юм. Энэ бол даатгуулагчдад ямар чанартай үйлчилгээ үзүүлэх вэ гэдгийг л шаардаж байх ёстой. Өөрөөр хэлбэл иргэн Дорж, Дулмаагийн төлөөлөл хүн болохоос биш үйлчилгээ үзүүлж байгаа эмчийн төлөөлөл биш юм. Яг энийг өнөөгийн хуулиараа эрүүл мэндийн асуудал эрхэлсэн гишүүн хариуцаж яваад байгаа. Энийг олон улсад үйлчилгээ үзүүлэгч, худалдан авагч хоёрыг салгах гэдэг маш нарийн ийм концепц байдаг. Тэгэхлээр ийм үндэслэлээр өгсөн байгаа шүү гэдгийг танд хэлэхийг хүсэж байна. Баярлалаа.

**С.Чинзориг:** Баярлалаа. Одоо хоёр нэр дэвшигч товчхон товчхон хариулая. З.Цогтгэрэл нэр дэвшигч эхлээд хариулая.

**З.Цогтгэрэл:** Асуулт тавьсан Ц.Сандаг-Очир гишүүнд баярлалаа. Ер нь үндэсний байгууллага даатгуулагчаа төлөөлөөд тэдгээрийнхээ эрүүл мэнд болоод урьдчилан сэргийлэх асуудал, маш олон асуудлуудын талаар судалж мэдэж энэ хууль дүрмээ судалж байгаа. Энэ эрүүл мэндийн эдийн засаг гээд тусгай шинжлэх ухаанаар мэргэшиж төгсөж байгаа хүмүүсийн хувьд бид хоёр хоёр өөр мэргэжлээр төгссөн учраас тэдгээрт ажилладаг хүмүүсийн дадлага туршлагыг тэдгээр хүмүүстэйгээ ярилцаж дуу хоолойг хүргэх гэж хамтын шийдвэр гаргадаг гээд түрүүн хэлсэн.

Дээр нь одоо ярьж байгаа асуудлууд дээр орон нутгаар явж нэгж дээр очиж, яг гишүүддээ хүрч, гишүүдийнхээ яг анхан шатны, жишээлбэл дуу хоолойгоо өөрийнхөө ажил олгогчдоо ч хүргэж чаддаггүй гэдэг хүмүүсийн дуу хоолойг бид нар хүргэж, тэдгээр хүмүүсийн дуу хоолойг сонсож нэгж дээр очдог учраас энд төлөөлөл болж ирж байгаа шүү гэдгийг бас уламжилмаар байна. Энэ анх удаагийн ийм хэлэлцүүлэг нээлттэй болж байгаа, бид бүгдийн хувьд ч гэсэн шинэ байна, шинэдэж байна. Аливаа асуудалд ингэж ач холбогдол өгч бүх хүмүүст мэдээ мэдээллийг хүргэж байгаа нь туйлын зөв гэдгийг үнэлж, дүгнэж байна.

Гэхдээ өнөөдрийн энэ асуудал бид нарын хувьд нэлээн тулгамдсан, цаашид цаг хугацаа хүлээхгүй асуудал байгаа. Тэгэхээр энэ зөвлөл маань бүрдэж ажил төрлөө цаашаа явуулахад ч гэсэн бас хэрэгтэй юм болов уу гэдэг ийм асуудал байгаа. Цаашдаа энэ байгууллагад ороход, магадгүй энэ чиглэлээр сурах хүсэл эрмэлзэл ч гэсэн надад төрж байна. Баярлалаа.

**С.Чинзориг:** Нэр дэвшигч Ч.Нарантуяа, 1 номерын микрофон.

**Ч.Нарантуяа:** Ц.Санадаг-Очир гишүүний асуултад хариулъя. Эрүүл мэндийн даатгалын Үндэсний зөвлөлд орж ажиллаж чадах уу, итгэлтэй байна уу гэсэн. Гишүүд итгэл үзүүлээд сонговол би энэ ажлыг хийж чадна аа гэж үзэж байна. Хамгийн нэгдүгээрт, өнөөдөр би Завхан аймаг, Архангай аймгаар яваад ирсэн. Тэнд даатгуулагчид бол маш хүнд нөхцөлд байдаг юм байна. Тариа хийлгэх гэсэн чинь нөгөө эмч нар нь бид нарын квот дуусчихсан, энэ сард тавин хатгалт л хийнэ шүү, тавиас хэтрэхийг нь санхүүжилт өгөхгүй ээ гэсэн гээд ард иргэд, даатгуулагчдыг бухимдуулдаг юм байна. Тэгэхээр энэ өртгийн жинг тооцох, жишээ нь, 3 дугаар сард энэ хүн хэчнээн удаагийн эмчилгээ үйлчилгээ авсан байна, сүүлийн 5 жилийн ч юм уу эмчилгээ үйлчилгээ авсан зардлыг нь тооцоод тэндээс нь энэ хүнд энэ өвчин, энэ оношийн бүлэг дээрх санхүүжилтийг ингэж өртөгийн жинг нь нэмэх юм байна гэдэг ч юм уу ийм байдлаар явах юмнуудыг бид нар ард иргэд дотор орж ажилладгийн хувьд энэ асуудлуудыг бусад даатгуулагчийн төлөөллөөс илүү гүнд нь орж ажиллаж чадах юм байна аа гэж.

Хоёрдугаарт, эрүүл мэндийн даатгалд хамрагдах даатгуулагчдын хамралтыг нэмэгдүүлэх маш их шаардлагатай юм байна лээ. Эрүүл мэндийн даатгалаа төлөхгүй явж байгаад л гэнэт өвдөнгүүт эмнэлгээр үзүүлэх гээд явдаг.

Гуравдугаарт, гүйцэтгэлийн санхүүжилттэй холбоотой асуудлууд бол маш их байгаа. Гүйцэтгэлийн санхүүжилт хийгдээд ирж байгаа үед бол даатгуулагчдын эрүүл мэндийн боловсрол, мэдлэгийг дээшлүүлэх асуудал маш чухал шаардлагатай асуудал байгаа. Тэгэхээр эрүүл мэндийн боловсрол, даатгалын асуудлуудыг, энэ өртгийн жин, гүйцэтгэлийн санхүүжилт гээд энэ ярьж байгаа юмнуудыг ард иргэд, даатгуулагчдад маш сайн ойлгуулахгүй бол мэддэггүй, түүнээс болоод тулгамдсан асуудлууд, үл ойлголцлууд үүсдэг. Тэгэхээр энэ бүх тулгамдаж байгаа асуудлуудыг шийдэхийн тулд илүү сайн судалж, мэдэж аваад даатгуулагчдынхаа төлөөлөл болоод ажиллаж чадна аа гэж үзэж байгаа. За баярлалаа.

**С.Чинзориг:** За баярлалаа.

Ц.Сандаг-Очир гишүүн, бид анх удаа л Улсын Их Хурлаас батлагдсан Улсын Их Хурлын Хяналт шалгалтын тухай хуулийн дагуу Үндэсний зөвлөлийн гишүүдийг нээлттэй сонсгол явуулж сонгох ийм үйл ажиллагаа явуулж байна. Анх удаагаа бид нэр дэвшигчдийг хараат бус шинжээчдийн дүгнэлт гаргуулж, сонсож байна. Тэгэхээр одоо мөрдөгдөж байгаа дэгийн тухай хууль зэргээр бол хараат бус шинжээчийн дүгнэлт нь тухайн Үндэсний зөвлөлийн гишүүнээр сонгогдох гээд санал болгож байгаа нэр дэвшигчдийн хувьд шаардлага хангахгүй байна гэж гарвал нээлттэй сонсгол явуулахгүй гэсэн асуудал байхгүй юм байна лээ.

Хараат бус шинжээчийн дүгнэлт шаардлага хангаж байна, хангахгүй гэдгээс үл хамаараад нээлттэй сонсголыг явуулна. Төгсгөлд нь Улсын Их Хурлын гишүүдийн олонхын саналаар сонсголын тайлан гарах юм байна гэсэн ийм ойлголт, ийм дэгтэй явж байгаа юм. Тийм учраас хараат бус шинжээчийн дүгнэлт шаардлага хангахгүй байна энэ хоёр нэр дэвшигч гэж гарсан нөхцөлд сонсголыг явуулахгүй байх тухай асуудал одоогийн дэгээр байхгүй юм аа.

Улсын Их Хурлын гишүүд шинжээч болоод нэр дэвшигчдээс асуулт асууж дууслаа. Одоо асуулт асуухаар урьдчилан бүртгүүлсэн оролцогчид асуултаа асууна. Би та бүхэнд дэг танилцуулъя. Дэгээрээ нэр дэвшигчдээс 4 минутад багтаан асуулт асууна. Нэр дэвшигчид 4 минутад багтааж асуултад хариулна гэсэн дэгтэй. За ингээд урьдчилан бүртгүүлсэн дарааллаараа нэр дэвшигчээс асуулт асууж, хариулт авна. Иргэн Г.Хонгор асуултаа асууя. Хэддүгээр микрофон байна? Иргэн Г.Хонгор байхгүй юу. За байхгүй байна. Ш.Зоригоо, Монголын хувийн хэвшлийн эрүүл мэндийн байгууллагын нэгдсэн холбооны ерөнхийлөгч. Микрофон нь хэд вэ? 2 уу?

**Ш.Зоригоо:** Баярлалаа. Би асуулт байхгүй, санал ярих ёстой.

**С.Чинзориг:** Тэгвэл дараа бол, дэгээрээ дараа нь үг хэлэх юм. За П.Бямбацэрэн гуай, Монголын ахмдын холбооны дэд ерөнхийлөгч. Микрофон хэд байна? 3 номер. 4 минутдаа багтааж асууна.

**П.Бямбацэрэн:** Хоёр нэр дэвшигчид асуулт байна аа. Та бүхний энэ бичиж танилцуулсан намтар, ярьж хөөрч байгаа юмнаас чинь хараад байхад гишүүдийнхээ эрх ашгийг хамгаалах, ажлын байранд ажиллаж байгаа ажилчдынхаа эрх ашгийг хамгаалах гэсэн ийм нэг тодорхой байгууллагын дотор ажиллаж байгаа тэр даатгуулагчдын л эрх ашигтай холбоотой ажлыг хийх гэж байгаа юм шиг харагдаад байна л даа. Тийм л яриа өрнөлөө. Энэ асуулт, хариултын явцад.

Тэгэхээр гишүүнчлэлгүй, өөрөөр хэлбэл үйлдвэрчний гишүүн биш даатгуулагчид, мөн эрүүл мэндийн даатгалаас даатгалын үйлчилгээг авах ёстой, тэр үр шимийг нь хүртэх ёстой иргэд энэ тэрийн талаар та нар ер нь ямар бодолтой байгаа юм бэ? Эрүүл мэндийн даатгал чинь одоо эрүүл мэндийн үйл ажиллагаа явуулдаг байгууллагуудын, тэнд ажиллаж байгаа хүмүүсийн эрх ашгийг хамгаалахтай холбогдсон юм гэсэн ойлголтоор та бүхэн хандаад байгаа юм уу гэсэн нэгдүгээр асуулт байна.

Хоёрдугаарт, та бүхэн Үндэсний зөвлөлийн гишүүн болбол миний түрүүний асуугаад байгаа тэр үр шимийг нь хүртэгчид рүү хандсан ямар санал, санаачилгыг эхний ээлжид гаргая гэж бодож байна вэ? Зарим нь, сая нэг нэр дэвшигч нь орон нутгаар нэлээн яваад ирсэн юм байна, нийтийн дунд байдаг зовлон жаргалаас бас сонссон бололтой юм. Одоо ихэнх иргэдийн дунд яригддаг зүйл бол нэг ийм юм байгаа шүү дээ. Эмийн хөнгөлөлт гэдэг зүйл, монголд эмийн талаарх төрийн бодлого гэдэг хатуухан хэлэх юм бол бараг гэмт хэргийн шинж чанартай гэж хэлж болохоор шахуу байдалд оччихсон гэж. Эмийн хойноос хөөцөлдүүлдэг, эмийг нь хөнгөлсөн нэрээр, цаана нь оруулж ирж байгаа эмийн үнэ маш их өсдөг.

Та бүхэн хардаг байх, гаалийн мэдээлэл дотор хамгийн их хурдацтай өсөж байгаа зүйл бол эм, эмийн импорт. Тэгэхдээ энэ цар тахалтай холбож ярьж байгаа юм биш шүү. Энүүнийг арилгаад харахад тийм байдалтай байгаа. Эм болбол өөрөө хор, тэгээд хорны хойноос хөөцөлдүүлсэн эрүүл мэндийн даатгалын бодлого, үйл ажиллагаа яваад байгаа юм уу гэсэн шүүмжлэл нэлээн бий л дээ. Энэ дээр та нарын байр суурь ямар байдаг юм бэ?

Гурав дахь асуудал, эрүүл мэндийн даатгалаас үйлчилгээ авч байгаа иргэд өөртөө болон гэр бүлийнхээ гишүүдэд зөвшөөрөгдсөн хэмжээний төлбөрийг шилжүүлэх тухай хуулийн заалт байдаг. Энэ хэрэгждэггүй гэж яригддаг. Энэ талаар та бүхэн судалж үзсэн үү? Байдал ямар байгаа вэ? Үндэсний зөвлөлийн гишүүн болбол энэ талаар та нар ямар алхам хийе гэж бодож байна вэ, гэсэн гурван асуудал байна аа, баярлалаа.

**С.Чинзориг:** Баярлалаа. З.Цогтгэрэл нэр дэвшигч хариулах уу?

**З.Цогтгэрэл:** Асуулт тавьсан танд баярлалаа. Ерөнхийдөө бид бүхэн багаараа л анхан шатны нэгж хөдөө орон нутгаар цуг яваад ирсэн л дээ. Гуравдугаар шатлалын эмнэлэг, дундын эмнэлэг, анхан шатны өрхийн эмнэлгүүдээр хүртэл бүгдэнгээр нь ороод ямархуу асуудал тулгараад байгаа юм бэ гэдэг асуудлуудаа судалж, мэдэж явсан. Ерөнхийдөө нийт хүндрэлтэй байгаа асуудал нь юу байгаа юм бэ гэхээр урьдчилан сэргийлэх асуудалд онцгой анхаарах хэрэгтэй байна гэдэг асуудлыг хаа сайгүй тавьж байна. Хоёрдугаарт нь, эрт илрүүлэлтийг бас хийгээч ээ гэдэг асуудлыг ярьдаг юм байна, хүмүүс.

Мөн сая таны ярьсан эмийн асуудлыг ярьж байна. Эмийн зохистой хэрэглээ, эм яг эрүүл болгож байна уу, эсвэл өөр бусад эд эрхтэнд нь нөлөөлөөд бүр цаашлуулж байна уу гэдэг асуудлыг хүртэл хүмүүс тавьж байна. Энэ асуудлууд дээр ярилцаад цаашдаа ер нь Үндэсний зөвлөл маань хийх, шийдвэрлэх асуудлууд судалгаа тооцоолол дээр бүс нутгаараа, жишээлбэл говьд ямар байгаа юм, хангайд ямар байгаа юм, насжилт нь, дээр нь тэнд явуулж байгаа үйлчилгээ зайнаасаа хамаараад яаж хүрч очиж байгаа юм гэх мэтчилэн маш нарийн олон зохицуулах асуудлуудыг нь дүрэм, журамд оруулах, өөрчлөх, хамтарч ярилцах, шийдвэр гаргах, байгааг нь сайжруулах, байхгүйг нэмэх ийм асуудлууд байлаа гэж хэлье.

Цаашлаад сонгогдоод ажиллавал өмнөх ажиллаж байсан туршлагатай хүмүүсийн энэ асуудлуудыг сонсож, мөн төрийн, төрийн бус гэхгүй бүгд л даатгуулагч нар байгаа учраас эдгээр хүмүүсийн бүгдийнх нь дуу хоолой, ер нь тухайн байгууллага тухайлсан асуудлыг ярихгүй, яагаад гэвэл Үндэсний зөвлөл юм чинь үндэсний хэмжээнийхээ асуудлыг ярьж, энэ дээр нэгдсэн байр сууриа илэрхийлнэ гэж бодож явна аа. За баярлалаа.

**С.Чинзориг:** Баярлалаа. Ч.Нарантуяа нэр дэвшигч, нэг номерын микрофон, асуултад хариулъя.

**Ч.Нарантуяа:** П.Бямбацэрэн гуайн асуултад хариулъя. Эрүүл мэндийн даатгалаас үр шимийг нь хүртэх хүмүүсийн эрх ашгийг хамгаалах талаар юу хийх вэ гэж байна. Тэгэхээр зөвхөн гишүүдийн гэдэг тийм хязгаарлагдмал хүрээнд ярихгүй. Энэ бол бүх даатгуулагчид сайн дурын болон албан журмын даатгалд даатгуулж байгаа бүх хүмүүсийн эрх ашгийг хамгаалж үйл ажиллагааг нь явуулна. Үүнтэй холбоотойгоор үйлдвэрчний байгууллага бол хөдөлмөрчин хүний яг дотоод гал тогоонд нь очиж ажилладаг учраас тэнд байгаа даатгуулагчдын эрх ашгийг бол сонсох илүү давуу талтай байдаг. Зөвхөн гишүүд гэхгүйгээр тэр дотор бол иргэд хөдөлмөрчид бүгд оролцдог оо.

Сая Завхан, Архангай аймагт очоод иргэд, хөдөлмөрчидтэй уулзах уулзалт дээр бол маш олон хүмүүс эрүүл мэндийн даатгалын асуудлуудаар ярьсан. Түүн дотроос анхан шатны тусламж үйлчилгээ үзүүлдэг өрх, сумын эрүүл мэндийн төвүүдийн санхүүжилтийн асуудлууд байна. Ялангуяа түүнээс онцлоод ярихад сум дээр байгаа багийн бага эмч нарын асуудал нэлээд хүндэрчихсэн. Багийн бага эмч нар яадаг вэ гэхлээр дуудлагад мотоциклоор явдаг гэнэ. Тэгэхэд бензиний сарын лимит нь дуусчихдаг, тэгээд өөрөө цалингаасаа дуудлагад явах бензинийхээ мөнгийг гаргадаг, цалингаасаа. Хэрвээ мөнгө байхгүй бол дуудлага өгсөн даатгуулагчаас бензиний мөнгө авдаг гэх жишээтэй. Ийм даатгуулагчийн эрх ашиг хөндөгдсөн асуудлууд байгаа.

Үндэсний зөвлөлд орсноор энэ асуудлуудыг ярьж шийдвэрлэх талаар арга хэмжээ авна. Энэ баг дээр байгаа багийн бага эмч нарын асуудал нэлээд хүнд юм байна лээ. Үүнтэй холбоотойгоор даатгуулагчдын эрх ашиг маш их зөрчигдөж байгаа. Мөн багийн бага эмч нар дээр анхан шатны тусламж үйлчилгээ үзүүлээд явах гэхлээр төсөв хүрдэггүйгээс чагнуур, даралтын аппарат ч байхгүй болчихдог, анхан шатны тусламж үзүүлэх эм тариа байдаггүй, энэ асуудлуудыг шийдүүлэх талаар бас ярих нь зүйтэй юм байна гэж бодсон. Даатгуулагчдад үр шимийг нь хүртэх асуудлууд бол мэдээж зөвхөн эмнэлгээр үйлчлүүлэх биш эмчлэн сувилуулах сувиллын арга хэмжээ байна.

Спорт клубүүдээр эрүүл мэндээ урьдчилан сэргийлж хамгаалах үйлчилгээний ажлуудыг түлхүү оруулах асуудлуудыг хийж өгнө. Түрүүн би эхлээд ярьж байсан хөнгөлөлттэй эмийн жагсаалт, ялангуяа нэн хэрэгцээтэй даралтын эм гэхэд л зарим даатгуулагчдын хөнгөлөлт нь байхгүй болчихсон, хөнгөллөө гэсэн бага хувиар хөнгөлсөн байна гэдэг ч юм уу ийм асуудлууд байгаа. Тэгэхээр тэр хүмүүст үр шимийг нь хүртэх асуудлаар судалгаа шинжилгээ хийж, энэ үр шимийг хүртэх талаар ажиллана.

Гэр бүлийн даатгуулагчийн асуудал эрүүл мэндийн даатгалын сангаас үйлчилгээ авч байгаа хүмүүс, даатгалаас зарим өвчний оношууд бол 100 хувь даатгалаас төлдөг болсон. Жишээ нь, хавдрын эмчилгээнүүд бол 100 хувь даатгалаас санхүүжээд явж байгаа. Гэхдээ зарим эмнэлгийн тусламж үйлчилгээ даатгуулагчийн жилийн юунаас нь хэтрээд явчихсан үед бол гэр бүлийн даатгуулагчийн хамтын төлбөрийн системийг бас эрүүл мэндийн даатгалын зөвлөлдөө тавьж, энэ угаасаа байдаг асуудал, зөвлөлөөрөө энэ асуудлыг илүү иргэнд хүрэх талаас нь, даатгуулагчид хүрэх талаас… /микрофон хаагдав/.

**С.Чинзориг:** За баярлалаа. Одоо Эрүүл мэндийн даатгуулагчдын хяналт ТББ-ын тэргүүн Р.Эрдэнэбат асуулт асууна. Дөрөв номерын микрофон.

**Р.Эрдэнэбат:** Эрүүл мэндийн даатгалын Үндэсний зөвлөлийн гишүүд нэр дэвших энэхүү томилгоонд Эрүүл мэндийн даатгуулагчдын хяналт ТББ-ын тэргүүн, судлаач Р.Эрдэнэбат гэдэг хүн асуулт асууж, дүгнэлт хэлэлцүүлэхээр орж байна. Үйлдвэрчний эвлэлийн байгууллагын эрүүл мэндийн холбооны дарга Ч.Нарантуяа Боловсрол, шинжлэх ухааны үйлдвэрчний хорооны дарга З.Цогтгэрэл нар нэр дэвшиж байна. Ч.Нарантуяа даргын нэр дэвшсэн үндэслэл дээр гишүүд хөдөлмөр эрхлэх, хөдөлмөр эрхлэхтэй холбоотой нийгэм, эдийн засгийн ашиг сонирхлыг хамгаалдаг үндсэн үүргээ нэн тэргүүнд тавина гэсэн байна.

Эрүүл мэндийн үндэсний зорилго, зорилтынх нь хүрээнд Эрүүл мэндийн даатгуулагчдын хяналт гээд ТББ эрүүл мэндийн үйлдвэрчний холбоотой гурван хуулийн хуулийг судлаад хуулийн хэрэгжилт дээр нь хамтарч ажиллая гээд санал тавиад удаж байгаа. Энэ гурван хуулийнх нь нэг нь бол баталгаажилтын стандартыг дагаж мөрдүүлж хэвшүүлье. Баталгаажилтын стандартыг яагаад эрүүл мэндийн даатгалын үндэсний газрынхан өөрөө хэвшүүлэхгүй, магадлан итгэмжлэгдсэн газар магадлан итгэмжлэгдсэн хүмүүстэй гэрээ хийнэ гээд байхад даатгалын ерөнхий газар нь яагаад хэрэгжүүлэхгүй байгаа юм бэ гэдэг дээр өнөөдөр асуудал үүсээд байгаа.

Тийм учраас эрүүл мэндийн үйлдвэрчний эвлэлийн холбоотой хамтарч энэ баталгаажилтын хуулийг хэрэгжүүлье, бүх эмнэлгүүд дээр СиЮ ч гэдэг юм уу, 25 ч гэдэг юм уу тийм бэлэн хоолны газруудыг өгчихсөн нь өөрөө өвчин үүсэх магадлалуудыг үүсгээд байгаа юм. Тэр эрүүл мэндийн байгууллагын ажилчдыг эрүүл хоол хүнсээр хангах, тэр үйлчлүүлж байгаа хүмүүсийг эрүүл хоол хүнсээр хангах тэр сувиллын эмчилгээний хоол хүнсээр хангахгүй байгаа нь өөрөө даатгалын ерөнхий газрынхны хуулиа хэрэгжүүлэхгүй байгаа нэг шалтгаан юм.

Хоёрдугаарт нь, Эрүүл мэндийн даатгалын тухай хуулийн тухай судалгаа хийгээд яг даатгалынх нь хуулийг хэрэгжүүлдэг болгож, тийм төслүүд танилцуулъя гэсэн. Даатгалын үндсэн зарчмынх нь дагуу хуулийг батлуулъя гэсэн. Даатгалын үндсэн зарчим маань өөрөө юу вэ, гэхлээр юу “эрсдэлийг хаах”, “эрсдэлийг хуваах” гэж хоёр зарчим байдаг юм. Эрсдэлийг хаах гэдэг маань аль болохоор тухайн шимтгэл төлж байгаа иргэн өөрөө тодорхой хэмжээний үйлчилгээнүүдийг авдаг байх ёстой. Тэр нь нийгмийн эрүүл мэнд буюу эрт оношлох, урьдчилан сэргийлэх, бага зардал гаргаж эмнэлгийн зардлыг аль болохоор өндөр гаргахгүй байх тэр чиглэл дээр ажиллах ёстой байдаг юм.

Даатгалын эрсдэлийг хуваалцах гэдэг зарчим маань өөрөө юу юм бэ гэхлээр, эрүүл мэндийн байгууллагад үйлчлүүлэх гэж байгаа хүн нэгэнт өвчин тусчихсан байх юм бол тэрний өөрөөсөө төлөх хэлбэр нь ямаршуу байх юм бэ гэдгийг зохицуулдаг, тэр хүнийг эдийн засгийн эрсдэлд оруулахгүй байх, ядууралд хүргэхгүй байх тэр суурь зарчмыг даатгалын хуульдаа оруулж өгье, шинэ хуулийнхаа төсөлд оруулъя гээд, ингэж хамтарч ажиллахаар хоёр дахь дээр нь санал өгсөн байгаа.

Гурав дахь нь бол Нийгмийн даатгалын тухай хууль дээр хамтарч ажиллая гэсэн. Иргэд нийгмийн даатгалын хувь хэмжээг бууруулах, зарим нь татвар шимтгэл, хураамжийг төлмөөргүй байна гэсэн сөрөг үзэгдлүүд гарч байгаа. Тэтгэвэрт гарч чадахгүй нас барж байгаа юм чинь би одоо эрүүл мэндийн даатгалын шимтгэл төлж байх юм, нийгмийн даатгалын шимтгэл төлж яах юм гэсэн эсрэг хүмүүс гарч ирсэн байна.

Эрүүл мэндийн салбар бол өөрөө нийгмийн хамгааллын төсөв хөрөнгийг үр ашигтай зарцуулахад чиглэгдсэн, нийгмийн хамгааллыг дэмжиж ажилладаг салбар аа. Бие даасан байдал руу орох юм бол эрүүл мэндийн аюулгүй байдал гэж нийгмийн хямралыг үүсгэдэг тийм том стратегийн салбар байдаг. Европын улс орнууд эргээд улсын эмнэлэгтэй болохоор судалгаа хийгээд ажиллаж эхэлж байна. Байгаа хуулиа хэрэгжүүлье, хамтарч судалгаа хийж ажиллая, төрийн үйл ажиллагааг дэмжээд төрийн хэрэгжүүлэх богино хугацааны хөтөлбөрүүдийг төрийн бус байгууллагууд нь гүйцэтгэдэг байя гэхээр хамтарч ажиллахгүй мөртөө иргэд нь төр муу байна, бид нар хэцүүдлээ гэхлээр тэд нарын урд гарангуутаа манлайлаад байдгаа болимоор байна. Эрүүл мэндийн даатгалын сангийн мөнгө бол өөрөө иргэдийн мөнгө, төрийн ч мөнгө биш. Тийм учраас таны нэр дэвших гээд байгаа үндэслэл чинь өөрөө … /микрофон хаагдав/.

**С.Чинзориг:** За асуултад хариулъя, нэр дэвшигч З.Цогтгэрэл. 2 номерын микрофон. За Ч.Нарантуяагаас асууж байна. 1 номерын микрофон өгье.

**Ч.Нарантуяа:** Р.Эрдэнэбат хуульчийн асуултад хариулъя. Эрүүл мэндийн даатгалын Үндэсний зөвлөл бол эрүүл мэндийн даатгуулагчдын хуримтлуулсан мөнгө буюу эрүүл мэндийн даатгалын менежментийн бодлогыг барьж явдаг. Эрүүл мэндийн даатгуулагчдын шимтгэл, ажил олгогчийн төлсөн шимтгэл, санхүүгийн чөлөөт үлдэгдлийн хүү, эрсдэлийн нөөцийн хүү гээд энэ бүх асуудлуудыг базаад төсөв, төлөвлөгөө, хяналт, үйлчилгээ үзүүлэх, эргээд бодлогоор эрүүл мэндийн даатгалын Үндэсний зөвлөлөөр шийдвэрлэх асуудлууд, тухайн эрүүл мэндийн тусламж үйлчилгээ үзүүлж байгаа багц, за оношийн бүлгээр ямар асуудлууд байж байна, эрүүл мэндийн байгууллагууд нь эрүүл мэндийн даатгалын ерөнхий газрын асуудлууд ямар байна, эрүүл мэндийн тусламж үйлчилгээ үзүүлдэг байгууллагын санхүүжилтийн асуудлууд нь ямар байгаа юм гээд хамтын төлбөрийн асуудлууд, за эрүүл мэндийн тусламж үйлчилгээний чанар, төлбөрийн хяналт гээд энэ бүх цогц асуудлуудыг эрүүл мэндийн даатгалын Үндэсний зөвлөл хийнэ гэж үзэж байгаа.

**С.Чинзориг:** Иргэн Ц.Товуусүрэн гуай асуултаа асууя.

**Ц.Товуусүрэн:** Хоёр нэр дэвшигчээс нэг нэг асуулт байна. Ч.Нарантуяа нэр дэвшигчээс эрүүл мэндийн даатгалын сангаас зардлын төлбөрийг хариуцах, эрүүл мэндийн тусламж үйлчилгээний багцад орох тусламж үйлчилгээнээс тэр л ороогүй байна гэсэн үйлчилгээг нэрлэнэ үү?

За З.Цогтгэрэл нэр дэвшигчээс, гүйцэтгэлийн санхүүжилттэй холбоотой ямар ямар тулгамдсан асуудал байна вэ? Шийдвэрлэх арга замыг нь хэрхэн төсөөлж байна вэ? За баярлалаа.

**С.Чинзориг:** Баярлалаа. Маш тодорхой асуулт асуулаа. За Ч.Нарантуяа нэр дэвшигч, ямар үйлчилгээ ороогүй байна вэ гэж асууж байна.

**Ч.Нарантуяа:** Эрүүл мэндийн даатгалын сангийн зардлын багцад ороогүй тусламж үйлчилгээ бараг л байхгүй л гэж бодож байна даа, миний хувьд. Ер нь бүх асуудлууд орсон байгаа. Илүү нарийн сайн судлаад багцад ороогүй үйлчилгээ байвал тэрнийг эрүүл мэндийн даатгалын зардлын багцад оруулах ажлыг хийж гүйцэтгэнэ ээ гэж хэлэх байна аа.

**С.Чинзориг:** Нэр дэвшигч З.Цогтгэрэл гүйцэтгэлийн санхүүжилттэй холбоотой асуудал, 2 номер.

**З.Цогтгэрэл:** Ц.Товуусүрэн гуайд баярлалаа. Бид нар орон нутагт явж байхад яг энэ гүйцэтгэлийн санхүүжилттэй холбоотой асуудлууд нэлээн гарч байна аа. Таны асууж байгаа асуултад хариулахад. Жишээлбэл, нэгдсэн эмнэлэг дээр төсөв бүрдүүлдэг, буцаад нөгөө төсвөө гүйцэтгэлээр нь олгох асуудлыг гүйцэтгэл нь өмнөх жилийнхээ гүйцэтгэлийн төсөвтэй уялдуулаад дутуу олгогддог ийм асуудлууд бас яригдаж байна. Нэгдүгээр асуудал нь.

Хоёрдугаар асуудал нь, жишээлбэл, сая сүүлийн ковидын жил гээд нэгдсэн эмнэлэг дээр ямар асуудал хүндрэл учирсан бэ гэхээр, магадгүй хөл хорионд байж байхад хүмүүс үйлчилгээг нэг их олон хүмүүс аваагүй байж байгаад арван найм, арван есөн онд ингэж аваагүй байж байгаад 50 хувийн гүйцэтгэлтэй гээд ингээд өгөхөд тэр хэмжээгээр төсөв нь ирж байгаа гэсэн ийм гомдол саналууд бас гарч байна. Дээр нь бензин тос шатахуун одоо тэрнээсээ өөрсдөө гүйцэтгэлээ гүйцээгээд буцаад нөгөө хүрдэг үйлчилгээ нь бол энэнээс болж ингэж больж байна аа гээд. Дээр нь үүнийг арилгахын тулд яадаг юм гэхээр өртгийн жинг нь бас нэмэгдүүлмээр байна.

Нэг хүнд үйлчилж байгаа өртгийн жинг нэмэгдүүлэх, тэгээд даатгалын бүрдлээ зөв хийдэг баймаар байна аа гээд яг газар дээр нь эмч нар, удирдаж байгаа удирдлагуудаас энэ саналыг бас гаргаж байна. Үр дүнгийн урамшуулал, гүйцэтгэл дээр бас давхар холбогдуулаад төрийн болон хувийн эмнэлгүүдийн асуудлыг бас зарим хүмүүс сөхөж ярьж байна.

Жишээлбэл, бид нар ямар ч хүн ирсэн тэр хүнийг авчхаж байна. Гэтэл буцаад даатгалаас мөнгө нь орох болохоор энэ хүн чинь даатгал төлөөгүй байна гээд мөнгө нь орж ирдэггүй ийм асуудлууд бас үүсэж байна гэж байна. Гүйцэтгэл дээр ийм зүйлүүдийг ярьж байсан. Ер нь хүнд хүмүүсийг төрийн эмнэлэг нь аваад төр нь үйлчлээд, адилхан л даатгалд хамрагддаг байж хувийн хэвшлийнхэн хөнгөн хүмүүст үйлчилгээ үзүүлчихээд, даатгал маань ингэж яваад байна гэдэг асуудлыг бас ярих нь зүйтэй юм байна гэдгийг хэлж байсан. Энэ асуудал дээр ч гэсэн Үндэсний зөвлөлд хэрвээ сонгогдоод орох юм бол бас ажиллана гэдгийгээ хэлье. Баярлалаа танд.

**С.Чинзориг:** За баярлалаа. Нэр дэвшигч нараас танилцуулгатай холбогдуулан асуулт асууж, хариулт авч дууслаа. Одоо хэлэлцэж байгаа асуудалтай холбогдуулан үг хэлэх Улсын Их Хурлын гишүүд нэрээ өгнө үү. Үг хэлэх Улсын Их Хурлын гишүүд, за Ц.Сандаг-Очир гишүүнээр тасаллаа. За С.Ганбаатар гишүүн үгээ хэлье. 5 минутад багтааж үг хэлэх дэгтэй.

**С.Ганбаатар:** Ерөнхийдөө энэ аягүй чухал асуудал аа. Гишүүдтэй санал нэг байна. Ц.Мөнх-Оргил гишүүн байна, М.Оюунчимэг гишүүн, Ц.Сандаг-Очир гишүүн, Б.Баярсайхан гишүүн, олон гишүүд хэллээ. Нөхцөл байдал муу байгаа, энийг сайжруулъя, энэ дээр санаа зовж байна гэдгээ л хэлж байгаа. Эрүүл мэндийн даатгал, нийгмийн даатгал бол ерөөсөө л эзэнгүй мал шиг болчихсон аягүй хүнд байдалтай байгаа. Тэгэхлээр энийг хэлж байгаа учраас би зарчмын хувьд санал нэг байгаа. Гэхдээ л улсын эмнэлгийг бүгдээрээ л муу байна, үйлчилгээ муу байна, тааруу байна гээд л ярьдаг мөртөө эцэс сүүлд нь улсын эмнэлэгт очиж л эмчлүүлдэг байхгүй юу, ард түмэн. Бид Эрээнээс юм уу, Наушкаас өөр эмнэлэг оруулж ирж эмчлүүлж чадахгүй, сайн ч муу ч энэ улсын эмнэлгийн тогтолцоогоо л додомдож явахаас өөр аргагүй. Тэр утгаараа тогтолцооны хувьд өнөөдөр хүртэл яваад ирсэн үйлдвэрчний эьлэл, ажил олгогч эздийн холбооны хэрүүлтэй уруултай хэдэн арван жил яваад ирсэн энэ тогтолцоогоо додомдъё, сайжруулъя гэж ярьж байгаа болохоос биш түлхэж унагаачихаад цоо шинээр хаа нэг газраас, хэдэн ухаантай хүмүүсийг авчраад ажиллуулъя гэж би бодохгүй байна гэж бодож байна.

Би зарчмын хувьд энэ эрүүл мэндийн даатгалын хуулийн 14.2.2-т заасан даатгуулагчийн олонхын эрх, хууль ёсны ашиг сонирхлыг хамгаалсан байгууллагыг төлөөлөх 3 хүн гэж байгаа шүү. Бид байгууллагын тухай өнөөдөр ярьж байгаа, хувь хүн яриагүй. Байгууллага нь оруулж ирсэн хүмүүс нь тааруу байна, сайн юмаа уншаад ир ээ гэж явуулах гээд байгаа юм уу, эсвэл өөр хүн оруулаад ир гэх гээд байгаа юм уу? Эсвэл ерөөсөө энэ байгууллагыг болиод өөр шинээр байгууллага бий болгох гээд байгаа юм уу гэдгээ тодорхой болгох ёстой шүү. Энэ улс төрийн бялуу биш, энэ төсвийн мөнгө биш, энэ даатгал төлөгчдийн мөнгө. Мөнгө төлсөн хүн хөгжмөө захиалдаг юм аа гэдэг шиг. Тэгээд өнөөдөр бол яах вэ?

Хөгжмийн мэдлэгтэй бай л гэж яриад байгаа юм л даа. Талх худалдан авагч талх яаж зуурдаг вэ, талх яаж исгэдэг вэ гэдэг талаар мэдлэггүй байх эрхтэй. Энэ дашрамд хэлэхэд ажлын алба өнөөдрийг хүртэл энэ Үндэсний зөвлөлд асуудал ингэж болохгүй байна гэж энэ олон удаа дүгнэлтүүд гаргаж өгч байсан болов уу. Би одоо түрүүн асуух гэж байгаад, миний асуулт бас хожимдчихлоо. Яг ийм асуулт байх ёстой. Ажлын алба, мэргэшсэн ажлын алба нь өнөөдөр яг ажилласан уу, бие даасан хөндлөнгийн шинжээчид нь яг тэр ажлын албан дээр байсан уу? Энэ олон асуултууд ургаж гарч ирж байгаа. Дээр нь нэмээд өнөөдөр хүртэл алдаа оноотой энэ тогтолцоогоо сайжруулъя гэдэг дээр би чадан ядан илэрхийлээд байгаа л явдал болохоос биш үйлдвэрчинд ажиллаж байсан учраас л энэ байгууллага, эзэдийн холбоотой хамт ажиллаж байсан учраас эднүүс маань байгаасай гэдэг өнцгөөс биш, даатгалын тогтолцоогоо нуухыг нь авах гээд нүдийг нь сохолчихгүй шиг байя аа л гэдэг санаагаар хэлж байгаа юм шүү.

Ажлын алба, эрүүл мэндийн даатгалын ерөнхий газар энэ дээр ямар хариуцлага үүрсэн юм бэ? Хүзүү хаашаа, толгой тийшээ гэж үг байгаа шүү дээ. Үндэсний зөвлөлийг л буруутгаад ингээд дуусах биш, тэр дор ажиллаж байсан шимтгэлийн дөрвөн хувиар миний санаж байгаагаар санхүүжиж байгаа татвараас нь нэг ч төгрөг аваагүй, ард иргэдийн даатгалын яг цалингаас нь хорин хувь нь кассаар нь авч байгаа тэр мөнгөнөөс санхүүжилт хийж байгаа тэр улсуудад хариуцлага тооцсон уу? Бас л улс төрчдийнхөө дарамтад байсан байх. Хэн нэгнийг би буруутгахаас илүү энэ улс төрчдийн дарамт, эдний шунахай дээрэм тонуул бол хэрээс хэтэрсэн. Тэр янз бүрийн гоё гоё урьдчилан сэргийлэх хөтөлбөрийн нэрийн дор дандаа сонгуулийн өмнөх ажил явагддаг. Энэ тэнэг байдлынх нь эсрэг олигтой дуугараагүйгээс болж, олигтой тэмцээгүйгээсээ болж ийм байдал үүсэж байгаа, хүлээцтэй байсны гор.

Тэгэхлээр эцсийн дүндээ үйлчилгээ үзүүлэгч Эрүүл мэндийн яам, улсын эмнэлэг ерээс илүү хувийн үйлчилгээ үзүүлдэг. Нэг гараараа худалдан авагч, нөгөө гараараа талх худалдагч, нэг гараараа талх худалдан авагч. Энэ тэнэг тогтолцоог л хоёр тийшээ болгох гэж оролдоод л, амьхандаа даатгалын төлөөллийн байгууллагыг нь дэмжих гээд л энэ улс төрчид нь ч бас мэрийгээд байгаа ухаантай юм шүү дээ. Тэгэхлээр Солонгос, Германы жишээг түрүүн тэр шинжээч ярьж байна. Герман хүнээ, гитлерийг яагаад буруутгадаг вэ гэвэл эрүүл мэндийн даатгал, нийгмийн даатгалын мөнгөөр л дайн хийчихсэн хүн шүү дээ. Германууд одоо хүртэл тэрийг өршөөдөггүй. Тэгвэл бид дайн хийхгүй зүгээр идээд уучихсан ийм тохиолдол байна. Одоо бүр харамлах ч мөнгөгүй болж байна даа, эрүүл мэндийн даатгал. Дандаа улс төрчдийн гар орсон. Тэгэхлээр тэр даатгал /микрофон хаагдав/.

**С.Чинзориг:** Баярлалаа, Ц.Сандаг-Ояир гишүүн үгээ хэлье.

**Ц.Сандаг-Очир:** За баярлалаа. Нэгд, энэ нээлттэй сонсгол анх удаа хийж эрүүл мэндийн даатгалын Үндэсний зөвлөл, нийгмийн даатгалын Үндэсний зөвлөлийн нэр дэвшигч нар ингэж нээлттэй, олон нийтэд хэвлэл мэдээллийн хэрэгслээр ингэж сонгож байгаа нь бас их ач холбогдолтой болж байгаа юм. Бид бүхэн анх удаа биш, манай Хууль зүйн байнгын хороо энэ шүүхийн тухай хуультай холбогдуулаад Шүүхийн ерөнхий зөвлөл, Шүүхийн сахилгын хорооны нэр бүхий гишүүдийг 50 орчим хувийг ингэж нээлттэй сонсголоор хэлэлцүүлж байгаа. Өмнө нь болохоор энэ Шүүхийн ерөнхий зөвлөл, энэ эрүүл мэндийн даатгалын Үндэсний зөвлөл, нийгмийн даатгалын Үндэсний зөвлөлийг зүгээр Байнгын хороогоор оруулж ирээд гурван эрх бүхий субъектын байгууллагаас нэг хэлэлцсэн болоод, санал хураагаад нээлттэй биш байдлаар ингээд сонгочихдог байсан байхгүй юу. Тэгээд тэнд хэн орж байна, яаж сонгогдож байна, ямар туршлага, ямар мэргэжил, мэргэшилтэй, ур чадвартай хүн сонгож байна гэдэг ерөөсөө огт хэлдэггүй, ярилцдаггүй. Магадгүй өнөөдрийн манай энэ тогтолцооны гэдэг юм уу, энэ даатгуулагчдаа үр шимгүй байгаа, хүртээмжгүй байгаа энэ тогтолцооны нэг гажиг, сул тал нь бас энд байсан байх гэж би хувьдаа боддог.

Тийм учраас цаашдаа энэ үр шимийг нэмэгдүүлэх, үр өгөөжийг нэмэгдүүлэх, энэ тал дээр энэ зөвлөлд ажиллаж байгаа энэ 9 хүний гаргаж байгаа шийдвэр гэдэг бол үнэхээр монголын иргэн болгонтой хамаатай шийдвэр гарч байгаа байхгүй юу. Магадгүй бараг та бүхэн энэ одоо парламентын хэмжээний, Засгийн газрын хэмжээний шийдвэр гаргаж байгаа байхгүй юу. Энэ эрүүл мэндийн даатгалын үйлчилгээ, тэр багц үйлчилгээний, тэр сая хэн гуай асууж байна шүү дээ. Тэр үйлчилгээ ороогүй үйлчилгээ байна уу гэж. Тэр өртөг өнөөдрийн байдлаар ямар байна вэ, зах зээлийн хувьд өртөг нь өөрөө бодит байж чадаж байна уу, үгүй юу. Ноднин намар бид нар орон нутаг, анхан шатны нэгжүүдээр явж байхад өртөг нь нийцэхгүй байна аа л гэж байсан.

Тухайлбал, энэ өвдөгний үе солиулах мэс ажилбар үнэхээр өндөр зардалтай. Энийг хийхэд 6 орчим сая төгрөгийн зардал гардаг. Тэгээд эмнэлгүүдэд тэр дагалдах хэрэгсэл юмнууд нь ингээд хийхэд ерөөсөө өртөгтөө нийцэхгүй байна. Энэ өртгийг дагасан эрүүл мэндийн даатгалын Үндэсний зөвлөлийн тогтоолыг өөрчилж өгөөч, үнэ тарифыг баталсан тогтоолыг өөрчилж өгөөч гэж хэд хэдэн газруудаас ийм санал тавьж байсан. Тийм учраас өнөөдөр энэ зөвлөлд хэн байх вэ гэдэг асуудлыг олон нийтэд нээлттэй сонсуулж байгаа нь Улсын Их Хурлаас баталсан Улсын Их Хурлын Хяналт шалгалтын тухай хуулийн ач холбогдол нь энд байгаа юм. Тэрнээс та бүхний муу сайныг үзэх гээд байгаадаа биш, олны өмнө цоллох гээд байгаадаа биш, үнэхээр өндөр хариуцлагатай ажил хашиж байгаа юм шүү, үнэхээр хариуцлагатай шийдвэр гаргах гэж байгаа юм шүү,

Монгол Улсын жилийн төсвийн 8 хувь буюу 1.4 их наяд төгрөг эргэлддэг энэ сангийн асуудлыг, орлого, зарлагын асуудлыг та бүхэн хэрхэн яаж хуваарилах вэ гэдэг асуудлыг шийдэх гэж байгаа улсууд байхгүй юу. Тийм учраас Нийгмийн бодлогын байнгын хорооны гишүүд өнөөдөр та бүхнээс ёстой нөгөө долоон булчирхайг нь тоочно гэдэг шиг асуулт асууж, хариулт авч, үнэхээр шүүсийг нь одоо шахаж, үнэхээр энэ хүн чадах юм байна, цаашдаа энэ Монгол Улсын эрүүл мэндийн даатгалын тогтолцоог шинэчлэх юм байна, үр өгөөжийг дээшлүүлэх юм байна, гадаад дотоодод төгссөн юм байна, сүүлийн үеийн мэдээ мэдээлэлтэй юм байна гэж ингэж дүгнэж, харьцуулж, эндээсээ та бүхнийг сонгох гээд л байгаа юм л даа.

Тийм учраас энэ хэлэлцүүлгийн гэдэг юм уу, нээлттэй сонсголын ач холбогдол нь энд байгаа юм. Та бүхний хэн нь байлаа даа. Ч.Нарантуяа нэр дэвшигч нь байсан байх аа. Уг нь бол үйлдвэрчний эвлэл чинь яг ард иргэд тэр Долгор, Дулмаа, Бат гуайн өмнөөс энэ үйлчилгээг хүртээмжтэй байна уу, үр ашигтай байна уу гэдгийг л, тэдний эрх ашгийг хамгаалах л улсууд шүү дээ. Гэтэл та бүхэн чинь Ч.Нарантуяа нэр дэвшигч та даатгуулагчийн эрх ашгийг биш тусламж үйлчилгээ үзүүлэгч байгууллагын эрх ашиг одоо тэр талд ажиллаж байсан хүн байна шүү дээ. Тэгэхээр та тэр иргэн Долгор, Дулмаа, Батын эрх ашгийг хамгаалж, тэр шийдвэрт нөлөөлж чадах юм уу, үгүй юу. Түрүүн тэр асуултад хариулж байгаа байдал эд нар бол бас яг нөгөө нэг үйлчилгээ үзүүлэгч байгууллага талаасаа харж байна лээ шүү дээ, тийм юм байна лээ, ийм юм байна лээ гэж. Харин та иргэд өнөөдөр тийм байгаа юм аа, энэ нь ингээд байгаа юм, эрүүл мэндийн даатгалын Үндэсний зөвлөлийн энэ шийдвэр чинь ингэж… /микрофон хаагдав/.

**С.Чинзориг:** Баярлалаа, С.Одонтуяа гишүүн үг хэлье. С.Одонтуяа гишүүний микрофон өгье.

**С.Одонтуяа:** Баярлалаа. Тэгэхээр нэр дэвшигчдийн хувьд онцлоод тэр энэ гээд хэлээд яах вэ, угаасаа сая зөндөө л сонслоо. Шинжээч дүгнэлтээ хэлсэн. Байнгын хороон дээр аяндаа ингээд асуудлууд яригдах байх аа. Ер нь энэ нээлттэй сонсгол гэдэг нь их дэвшилттэй хэлбэр болж байна л даа. Яагаад гэхлээр би санаж байна, өмнө нь тэгээд л хэдэн хүн орж ирээд сонгодог. Одоо бол олон нийт ч харж байгаа, нээлттэй сонсголоор сая шинжээчдийн дүгнэлтийг ч нэлээн сонслоо.

Монголчууд бид энэ дотроо нэг нэгийгээ шүүмжлэх юмаа сайн шүүмжилж ингэж байж л манай эрүүл мэндийн тогтолцоо сайжрах юм аа. Би энд манай маш олон хүмүүс ирчихсэн байгаа дээр хэд хэдэн тогтолцооны хувьд хэдэн зарчмын саналуудаа хэлье ээ гэж бодсон юм. Эрүүл мэндийн даатгалын хууль 2012-2016 онд Улсын Их Хурал дээр хэлэлцэгдсэн. Манай С.Ганбаатар гишүүн байж байна. Энэний ажлын хэсгийн ахлагчаар би яг гурван жил бүтэн ажилласан юм аа. Зарим хүмүүс бол удаан ажиллалаа гээд л шүүмжилсэн. Тэн дээр хэд хэдэн концепцын юмнууд л бид нар шийдэх гэж оролдсон юм. Нэгдүгээрт юу вэ гэхлээр, эрх зүйн шинэчлэлийг хийе, санхүүгийн шинэчлэлийг хийе, хөрөнгө оруулалтын шинэчлэлийг хийе, хүний нөөцийн шинэчлэлийг хийе, сэтгэхүйн шинэчлэлийг хий0 гээд зорилго тавьсан.

За яах вэ, харамсалтай нь зарим нь бол биелэх гээд явж л байна. Ерөнхийдөө энэ Үндэсний зөвлөлүүд хүмүүсийн сэтгэлд хүрэхээр ажиллаж чадахгүй байна аа л гэж хэлэх гээд байгаа юм, Үндэсний зөвлөл. Яагаад гэхлээр ер нь хэвлэл мэдээллээр харж байхад ч тэр энэ Үндэсний зөвлөл гэдэг байгууллага нь тодорч гарч ирээд дорвитойхон шиг болохгүй юман дээр нь эсэргүүцээд, ингээд тодорч сайн гарч ирж ажиллаж чадахгүй л байна л даа. Миний харахад надад зүгээр тэгж л ажиглагдлаа. Тэгэхээр бусад хүмүүст бас тэгж л харагдаж байгаа байх. Би ер нь эрүүл мэндийн салбарын бүх л шинэчлэлийн асуудлыг нэлээд анхаараад хараад явдаг юм. Тэгэхээр манай эрүүл мэнд, түрүүн Ц.Мөнх-Оргил гишүүн их чухал санал хэллээ л дээ. Яг энэ эрүүл мэндийн салбарын санхүүгийн асуудал, удирдлагын асуудал, эдийн засгийн асуудал, энийг гол нь хийх гэж энэ хүмүүсийг томилоод байгаа юм аа гэж. Би санаж байна 2010 онд С.Ламбаа гуай Эрүүл мэндийн сайд байхад намайг зөвлөхөөр урихад, “Үгүй ээ, энэ салбарыг чинь эмч нар, би эмч биш ээ, одоо эмч нар удирдах ёстой гээд”. “Үгүй ээ, энэ салбарын эмч нар нь болоод байгаа юм аа, үүргээ гүйцэтгээд байгаа юм. Энэ салбарын эдийн засгийн асуудал гол нь болохгүй байгаа юм” гэдгийг хэлж, бид нар энэ эдийн засгийн шинэчлэлүүдийг эхлүүлж байсан юм.

Тэгэхээр нэгдүгээрт, манай эрүүл мэндийн даатгал, эрүүл мэндийн Үндэсний зөвлөлийнхөнд хандаж хэлэхэд бид нарын тэр концепцоор юу байсан бэ гэхээр нэгдүгээрт, хувийн эмнэлэг, улсын эмнэлгийг ижил тарифтай болгоё, ингэснээрээ энэ хувийн эмнэлгүүд нь жоохон хөгжөөд аваг, тэгэхгүй бол улсын эмнэлэг дээр ачаалал нь ихдээд л багшраад байдаг. Дахиад л баахан эмнэлэг барья гэдэг, бөөн зардал. Тэгэхээр хувийн эмнэлгүүдээ чадавхжуулаад авъя, хувийн эмнэлгүүдээ битгий ад үзээч ээ. Эд нар чинь олон жил яриад яриад ерэн оноос хойш нэг үүдэн эмнэлгээс цааш хэтрэхгүй байгаа учраас хувийн эмнэлгүүдийг дэмжсэнээрээ бид энэ гадаад руу гараад байдаг, гадаадын хувийн эмнэлгүүд рүү яваад байдаг 60, 70, 80 сая долларыг чинь хэмнэе ээ, ядаж нэг 20 сая нь монголынхоо хувийн эмнэлгүүд рүүгээ орооч ээ л гээд ярьдаг юм.

Тэгэхээр одоо ямар асуудал яригддаг вэ гэхээр, энэ хувийн эмнэлгийнхэн дандаа л мөнгө завшиж байдаг юм шиг. Тийм бол биш, ганц нэг бол байгаа л байх. Гэхдээ концепц нь юу вэ гэхээр ижил тарифаар монголчууд монголдоо чанартай үйлчилгээ авдаг болъё л гэсэн ийм зүйл байсан. За хоёрдугаар концепцын асуудал юу байсан бэ гэхээр хувийн эмнэлгийг ижил тарифаар санхүүжүүлснээр үнэ тогтворжуулах хөтөлбөр чинь яг явагддаг юм аа. Одоо бид нар мах, сүүн дээр үнэ тогтворжуулах гээд байна . Хуучин ямар ч даатгал авдаггүй байхад үнэ тогтворжуулах яадаг байсан гэхээр хувийн эмнэлгүүд өндөр үнэ хэллээ гээд. Одоо ижил тарифтай болчихоор учиртай болж байна шүү дээ. Тийм учраас энэ концепцыг манайхан бас ойлгоорой. Эмнэлэг бол гаднаас нь харахад ялгагдахгүй байх ёстой юм. Улсын эмнэлэг юм уу, хувийн эмнэлэг юм уу үйлчилгээ сайтай, тэр менежмент сайтай, тэндээс ямар санхүүгээс мөнгө орж байгаа нь бол өөрөө асуудал.

За гурав дахь концепц юу юм бэ гэхээр, энэ өрхийн эмнэлэг рүү бид нар маш олон даатгалын үйлчилгээг оруулсан. Одоо сүүлийн үед өрхийн эмнэлгийг энэ ковидоос хойш өө бүгдийг нь улсад ав гэсэн ийм буруу хандлага бол бас явах гээд байгаа. Тэгэхээр энэ бол маш буруу хандлага. Бид нар, ерөөсөө энэ Монгол Улс чинь яагаад дандаа хувийн оролцоотой юмыг ингээд устгаад байх ёстой юм, хувийнхыгаа харин их дэмжих тусмаа л үйлчилгээ бүх юм сайжирна, төрийн ачаалал багасна. Дээрээс нь эмнэлгүүд ТУЗ-тэй болно гээд л /микрофон хаагдав/.

**С.Чинзориг:** За баярлалаа. Нэр дэвшигчийн сонсголтой холбогдуулан Улсын Их Хурлын гишүүд үг хэлж дууслаа. Одоо үг хэлэхээр бүртгүүлсэн оролцогчид үг хэлнэ. 1 дүгээр микрофон нээе. С.Эрдэнэбат, Монголын үйлдвэрчний эвлэлийн холбооны ерөнхийлөгч.

**С.Эрдэнэбат:** Эрүүл мэндийн даатгалын тогтолцооны асуудлаар Монголын үйлдвэрчний эвлэлийн холбооны төлөөлөл хуулийн дагуу нэр дэвшүүлж байгаа. Тэгэхээр нэг зүйлийг хэлнэ. Институцийг хуулиар тавьж өгсөн. Институцийн хувьд. Магадгүй нэр дэвшигч нарын хувьд асуултад 10 минутад харуулаад, мэргэжил, ур чадварын хувьд хангахгүй гээд шууд дүгнэлт гаргана гэдэг өөрөө хуулийн асуудал шүү. Өөрөө мэргэжил, ур чадварыг нээнэ гэдэг бол мэргэжлийн комисс гардаг байх ёстой. Нэг хүний дүгнэлт, Хөдөлмөрийн тухай хууль дээр маш тодорхой байж байгаа. Тийм учраас би энэ нээлттэй сонсголыг хийж байгаа нь маш зөв.

Дараагийн ээлжид бид нар нэг санал тавиад, дарагдчаад суугаад байгаа. Эрүүл мэндийн даатгал, нийгмийн даатгалын Үндэсний зөвлөлийн хурлыг нээлттэй байна. Хуралд, тэн дээр ямар ч хүн орсон, ямар ч ашиг сонирхол байсан, тэрэн дээрээ юу хэлдэг юм, ямар кноп дардаг юм гэдэг асуудал нь нээлттэй болж байж тэр олон оролцогч нарын төлөөллийг бол хангана. Үйлдвэрчний эвлэлийн байгууллага бол нэг талаас бид бүхэн, төлөөллийн байгууллагын хувьд тийм зарчмын байр суурьтай байгаа. За нөгөө талаас нь эрүүл мэндийн энэ зөвлөлийн гаргадаг шийдвэрүүд бол маш чухал чухал шийдвэрүүд байгаа. Гэхдээ бид нар маш мундаг гоё гоё хууль гаргадаг, тогтолцоонууд гаргадаг.

Тэгэхээр би шинжээчид ч гэсэн бас хэлэхэд одоогийн байгаа хууль тогтоомж, гаргачихсан байгаа хууль тогтоомж туйлын зөв, түүнд тааруулж хариулсан, хариулаагүй гэдгээр энэ хүн мэргэжил, ур чадварын хувьд тэнцэх, тэнцэхгүй гэдэг асуудал, дүгнэлт өрөөсгөл шүү. Бид нар цаашлаад магадгүй одоогийн хууль тогтоомж бодит амьдрал дээр нийцэхгүй маш олон асуудал бий. Сангийн хувьд ч гэсэн өнөөдөр Сангийн яаманд нийлүүлээд хаячихсан нь өөрөө асуудал байгаа. Өөрөө төрийн нэг институц рүү аваачаад тавьчихсан. Дээрээс нь одоо эмнэлгүүдийн хувьд ч гэсэн энэ санхүүжилтийн хувьд яг үнэнийг хэлэхэд норм гүйцээх гэдэг байдал руу энэ гүйцэтгэл гэдэг юм чинь бас явчих гээд байна аа.

Өнөөдөр зарим эмнэлэг дээр очоод харангуут “би сард нэг л удаа ийм мэс засал хийнэ, ийм л норм өгсөн” гэдэг ийм асуудал байгаад байгаа юм. Тэгээд мэдээж тэр нь санхүүжилттэй холбоотой асуудал, санхүүжилт хязгаартай байгаа учраас асуудал байж байгаа юм. Тэгэхээр эрүүл мэндийн даатгалын сан гэдэг хэн энэ буруу шийдвэр гаргаснаас болоод хэн хохирох вэ гэдэг энэ институцийн төлөөлөл, үйлдвэрчний эвлэл. Түүнээс биш үйлдвэрчний эвлэлийн байгууллага бол эрүүл мэндийн мэргэжлийн байгууллагууд биш, тэр мэргэжлийн байгууллагын ажлыг бол Эрүүл мэндийн яам, бүхэл бүтэн төрийн төлөөлөл, энэ институц даатгалын газрууд нь хийх ёстой.

Харин тэрэнд нь ашиг сонирхлын зөрчил байна уу? Би энэ шинжээч нарт бас бас баярлаж байна. Манай нэр дэвшигч нар бол ямар нэгэн ашиг сонирхлын, ёс зүйн зөрчил бол байхгүй ээ. Өнгөрсөн хугацаанд яг үнэнийг хэлэхэд ёс зүйн хувьд болон хандлага, хараат байдлын улмаас алдаа дутагдлууд нэлээн гарсан. Тийм учраас үйлдвэрчний эвлэлийн байгууллагын түрүүн Ц.Мөнх-Оргил гишүүн бас асууж байна, тэр хүмүүсээ оруулаад ирээч ээ гэж. Тэгэхээр энэ хүмүүс чинь нэгдүгээрт, дал, наян мянган хүнээс сонгогддог, тодорхой хариуцлага хүлээчихсэн, олны нэг буруу кноп, нэг буруу шийдвэр гаргах юм бол давхар хариуцлага хүлээх ийм үүрэгтэй. Монголын үйлдвэрчний эвлэлийн холбоонд мянга мянган эмч нар, эрдэмтэн, судлаач нар байдаг.

Тэр хүмүүсийнхээ үгийг сонсож байж бид нар шийдвэр гаргалтад оролцоно. Үйлдвэрчний эвлэл шинэчлэгдэж байгаа. Эрүүл мэндийн даатгалын Үндэсний зөвлөлөөр хэлэлцэх асуудлыг 1, 2 хоногийн өмнө тараачхаад, очоод оруулж ирж байгаад сайд нь голцуу удирдаад ингээд явчихдаг. Энэнээс болоод алдаа мадагтай шийдвэр гарч байсан нь үнэн. Одоо бид нар ямар байр суурьтай байх вэ гэхээр, дор хаяж 14 хоногт байлга. Энэ хуулийг чинь бид нар гишүүдээсээ, мэргэжилтнүүдээс, мэргэжлийн байгууллагуудын дүгнэлт, саналыг авч байж Үндэсний зөвлөлд эдгээр хүмүүс тэр байр суурийг илэрхийлнэ, хувийнхаа байр суурийг илэрхийлэхгүй гэдэг дүрэм, журамд өөрчлөлт оруулсан.

Ганцхан Улсын Их Хуралд, ганцхан Байнгын хороодын гишүүдтэй бас хамтарч ажиллах ёстой. Үнэхээр болохгүй байгаа зүйл байвал ийм ийм зүйл гэдэг байдлаар тавина аа. Тийм учраас үйлдвэрчний эвлэлийн байгууллагын хувьд бид бүхэн ашиг сонирхол, хандлага гэдэг талаас нь харсан. Нөгөө талаас энд ярьж байгаа хүмүүсээс гадна манай эмч нар бол маш олон зүйлийг, эмч нар гэхээрээ дандаа өөрийнхөө их мөнгө авна гэдэг талаасаа хардаг зүйл ерөөсөө биш ээ. Яг энэ хууль тогтоомж, гүйцэтгэлтэй холбоотой маш эмзэглэмээр, маш их анхаарал татсан асуудлуудыг хэлж байгаа. Харамсалтай нь хэлж чаддаг, чаддаггүй асуудал байдаг. Бид нар өнөөдөр мэс заслын эмчийг шалгаруулах гэдгээсээ илүү тэдгээрийн эрх ашгийг хамгийн түрүүнд ашиг сонирхлын зөрчилгүй, нээлттэй ил тод байлгах, нийт ард түмний хүсэж хүлээж байгаа асуудлуудыг ямар нэгэн байдлаар зоригт /микрофон хаагдав/.

**С.Чинзориг:** Баярлалаа, 2 номерын микрофоныг нь нээж өгье, Ш.Зоригоо, Монголын хувийн хэвшлийн эрүүл мэндийн байгууллагын нэгдсэн холбоо.

**Ш.Зоригоо:** За баярлалаа. Өнөөдрийн энэ хэлэлцүүлэг хийж өгсөнд маш их баярлалаа. Эрүүл мэндийн даатгалын Үндэсний зөвлөлд завсар орох гэж байна, өөрчлөлт орох гэж байна гэж харж байна. Би эрүүл мэндийн салбарын 30-35 хувийн тусламж үйлчилгээг эрхэлдэг хувийн эмнэлгийг төлөөлж та бүхэнд саналаа хэлж байна. Эрүүл мэндийн даатгал 2016 оноос хойш хөгжөөд, өөрчлөгдөөд энэ даатгалын үр дүнд манай анагаах ухаан маш том үсрэлт хийсэн. Хуучин лабораторийн, цусны шинжилгээ өгөх гээд л гадагшаа явдаг байсан.

Одоо тэгэхэд эрхтнээ сольдог болчихсон, тархиныхаа цүлхэн бүгдийг нь янзалдаг болчихсон, шинэ салбарууд зөндөө нээгдсэн гэм алдалтууд гэх мэтчилэн маш том үсрэлт гарсан. Зүгээр яахав энэ даатгалын хууль дотор энэ эрүүл мэндийн даатгалын Үндэсний зөвлөлийн тогтоолууд дотор ганц хоёр хэрэгжихэд саадтай хэсэг заалтууд л байгаа. Тэгээд тэд нарыг засаад янзалчихвал эрүүл мэндийн даатгалд ямар нэгэн асуудал гарахгүй, хэрэгжих боломжтой байгаа юм. Нарийн ярих юм бол 3 жилийн дотор Эрүүл монгол хөтөлбөр хэрэгжих боломжтой гэж хардаг, би энэ даатгалаар. Энэ урьдчилан сэргийлэх үзлэгээ үр бүтээлтэй хийгээд ингэж чадвал 3 жилийн дотор бүх монгол хүн эрүүл мэндээ үзүүлчих боломжтой гэж хардаг. Энэ дээр ганц болоод байгаа саад нь юу вэ гэхлээр улсын эмнэлгийг 100 хувь байлгах гээд байдаг, даатгалаар, хувийн эмнэлгийг даатгалаас илүү мөнгө өгүүлэхгүй гээд байдаг. Энэ л саад байгаа шүү дээ.

Тэгээд энэ саадыг л онгойлгочихвол энэ салбар бүрэн хөгжих, энэ даатгал бүрэн хөдлөх боломжтой гэж бодож байна. За эрүүл мэндийн даатгалын Үндэсний зөвлөлийн хувьд бол Эрүүл мэндийн яам, Эрүүл мэндийн даатгалын газар хоёроос үл хамаарсан тийм байгууллага байх ёстой байх аа гэж хардаг. Энэ дотор Эрүүл мэндийн яам, Эрүүл мэндийн даатгалын газар, нийгмийн эрүүл мэндийн төлөөлөгч, эрүүл мэндийн эдийн засгийн төлөөлөгч, эрүүл мэндийн даатгалын үйлчилгээ үзүүлэгчийн төлөөлөгч буюу эмнэлгийн төлөөлөл, эм зүйч гэх мэтчилэн ийм олон төрлийн хүмүүс ороод энэ даатгалын Үндэсний зөвлөлийг хийвэл, үгүй юмаа гэхэд доод талынх нь ажлын хэсэг гээд тусад нь байгуулаад ийм төлөөлөл байвал эрүүл мэндийн даатгалын Үндэсний зөвлөл маань одоо үр дүнтэй, даатгал маань үр дүнтэй болж, монгол хүн эрүүл байх нөхцөлийг бүрдүүлж өгөх байх аа гэж бодож байна. За баярлалаа.

**С.Чинзориг:** За баярлалаа. 3 номерын миърофоныг нээж өгье. Хувийн хэвшлийн эрүүл мэндийн байгууллагуудын холбооны гүйцэтгэх захирал Ч.Доржгүнсмаа үг хэлнэ.

**Ч.Доржгүнсмаа:** За баярлалаа. Давхардуулахгүйгээр хэлье, ер нь бол эрүүл мэнд саяын хэлсэн С.Одонтуяа гишүүн, Ц.Сандаг-Очир гишүүн, С.Эрдэнэбат даргын хэлсэн бүгд яг л бидний өмнө тулгараад байгаа үндсэн асуудлуудыг дурдлаа. Эрүүл мэндийн даатгалын төлбөр иргэнээс хуучин бол 10 хувийг авдаг байсан. Гэтэл одоо бүр 25-30 хувь авдаг болсон юм, нэгдүгээр тогтоолоор. Би уул нь асуулт асуух санал өгсөн. Тэгэхдээ миний тэр боломжгүй болчихсон учраас одоо саналаа хэлж байна. Тэгэхээр ер нь энэ 01 дүгээр тогтоолыг энэ 2 оролцогч маань маш сайн үзэж судлаасай гэж хүсэж байна. Энэ тогтоол дээр 10 хувь төлж байсан хүмүүс 30 хүртэл хувь төлдөг болчихсон. Тэгсэн мөртлөөсөө даатгалынхаа хөнгөлөлтийг эдэлж чадахгүй байдал үүсээд байгаа юм. Нэг жишээ хэлэхэд, түрүүн Ц.Сандаг-Очир гишүүн нэг жишээ хэлсэн, би ахиад нэг жишээ хэлье.

Энэ эрүүл мэндийн шинэ тогтолцоо буюу 03, 01 дүгээр тогтоол дээр, уул нь 03 дугаар тогтоол дээр бол боломжийн болж ирж байсан. Иргэд маань энэнд бас хамрагдаж ирж байсан нэг чиглэл байгаа юм. Энэ нь нүдний болор солих, нүдний торлог, шилэнцэр, нүдний даралтын мэс заслуудад төрөөс даадаг иргэдүүдийн даатгалын санхүүжилтийг өөрөөр нь төлүүлдэг болгочихсон байхгүй юу. 03 дээр төр даадаг байсан. Гэтэл энэ чинь даатгуулагч иргэдээ ялгаварлан гадуурхаад байгаа биз дээ. Ямарт нь очихоор та төлбөрөө төлөөд таныг төр даана, уул нь та төр даах иргэн мөн.

Гэтэл ямар онош дээр ирэхээр таныг төр даахаа болиод ямар дээр нь ирэхээр төр нь даагаад байгаа юм. Энийг болбол бид нар ялгаварлан гадуурхал явагдаж байна гэж үзэж байгаа юм. Ингэснээрээ ялангуяа нүдний онош дээр даатгалынхаа 30 хувийг төлж чадахгүйгээсээ болоод сохролтод орох, маш их асуудлууд цаашаа өрнөөд эргээд энэ хүнийг асрах, асрамж халамжийн мөнгө нэмэгдэх, нөгөө халамжлагч хүний даатгал, нийгмийн даатгал, эрүүл мэнд юу билээ, нийгмийн даатгалын газраас гарах гээд л ингээд асуудлууд урган гарах гээд байгаа байхгүй юу. За үүнтэй холбогдуулаад ахиад бас иргэнд хүндрэлтэй асуудал нь 13А гэдэг маягтыг заавал клиникийн эмнэлгүүдэд авах болоод байгаа юм.

Гэтэл тэр клиникийн эмнэлгүүдэд 13А үнэхээр авах шаардлагатай л юм бол клиникийн оргүй амбулаторийн эмнэлгүүд нь тэрийг яагаад бичиж болохгүй байгаа юм. Гэтэл энэ заавал ч үгүй өрхийн эмнэлгээс ав гэдэг юм хэлчихдэг, өрхийн эмнэлэг нь квот тогтоогоод өгчихсөн, бид нар хувийн эмнэлэгт өгөхгүй гэдэг байр сууринаас хандаад байгаа байхгүй юу. Энэ чинь иргэн хүний, та хоёр уул нь энийг яриад л зогсож байх ёстой байсан байх гэж би бодож байна.

За гэрээлэлтийн асуудлууд байна. Одоо энэ юу хувийн хэвшлийн болоод улсын эмнэлэг гэж ялгахаа байчхаад байна шүү дээ. Адилхан гэрээлэлтэй адилхан л явж байна. Гэтэл энэ дээр квот тогтоогоод өгчхөж байгаа юм. За танай эмнэлэг энэ 3-6 сарын хооронд /бүхэл бүтэн нэг эмнэлэг/ 120 хүн үзэх квот ч юм уу, нэг онош дээр бүр нэг эмнэлэгт ганцхан үзэх квот энэ тэр өгчихсөн байгаад байгаа юм. Тэр эмнэлэг ганцхан оношоор тэрийг үзээд яах юм. Гурван сарын хооронд за нэг зуун хорин хүн авах квот тогтоолгочихсон эмнэлэг одоо гурван сар, дөрвөн сард нөгөөх квот нь дуусчихлаа. Тэгэхээр 5, 6 сард яах юм, эмнэлгүүд төлбөрөө аваад ажиллах юм уу? үгүй бол яах юм. Би уул нь өнөөдөр Үндэсний зөвлөлийн даргаас асуух асуулттай байсан. Гэвч одоо дарга байхгүй байгаа учраас энд хэлээд л өнгөрөхөөс.

Мөн сонгон шалгаруулалт гэж юм байна, эрүүл мэндийн байгууллагуудыг магадлан итгэмжлэл гэдэг мундаг том юманд оруулчихсан. Магадлан итгэмжлэл гэдэг юмыг Эрүүл мэндийн яамны харьяа хэрэгжүүлэгч агентлаг хэрэгжүүлээд явуулаад байгаа шүү дээ. Гэтэл энэ магадлан итгэмжлэлээс нь давсан, монгол улсад мөрдөгдөж байгаа стандартаас нь давсан ийм тусламж үйлчилгээ, тоног төхөөрөмжийг шаардсан ийм журам гараад байна аа, цаана чинь. Сонгон шалгаруулалтын журам гэдэг юм нь. Тэгэхээр энэ клиникийн эмнэлгийн стандарт бол /микрофон хаагдав/.

**С.Чинзориг:** Баярлалаа. 4 номерын микрофоныг өгье. П.Бямбацэрэн, Монголын ахмадын холбооны дэд ерөнхийлөгч.

**П.Бямбацэрэн:** Баярлалаа. Эрүүл мэндийн даатгалын Үндэсний зөвлөлийн гишүүдийг нөхөн сонгох энэ явцад эрүүл мэндийн даатгалтай холбоотой нэлээн чухал асуудлууд ярьж, сонсгол хийж байгаад талархалтай байна. Би монголын ахмадын холбоо, ахмадуудыг төлөөлж энд сууж байна. Үр шимийг хүртэгчдийн нэг бүлэг, хүн амын томоохон бүлэг ахмадууд, ахмадуудын дунд яригддаг юм бол тэр ялгаварлан гадуурхалтад их өртөж байна аа гэж их шүүмжлэл гардаг юм. Шимтгэл төлсөн иргэдийн тоонд орохгүй байна гэж нэг хэсэг баахан хэл ам хийдэг байсан. Ахмадууд, хүүхдүүд, оюутнуудын шимтгэлийг төр хариуцаж төлдөг. Өөрөөсөө төлдөггүй ч гэсэн. Тэгээд энэ шимтгэл хаанаас гарч байна гэдгээс шалтгаалахгүйгээр тэр хөнгөлөлтүүдээ эдлэх ёстой байтал шимтгэл төлөөгүй иргэд гээд баахан гадуурхаж явуулдаг байсан.

Түрүүний асуултаараа хөндсөн хоёр дахь асуудал бол гэр бүлийн гишүүдэд хамтын төлбөрөө хуваалцаж хийх тухай зарчим байсан. 2020 оны хуулиараа байхгүй болгосон юм шиг байна. Энэ бол бас л иргэдийн эрх ашигт сөрөг нөлөөлөл үзүүлсэн ухралтын гэж хэлж болохоор ийм л зүйл болчихсон байна аа гэж ахмадууд голчлон их ярьдаг юм.

За манай гурав дахь асуудал бол эмтэй холбоотой асуудал түрүүний бас асуултаа тавихдаа ярьсан. Энэ дээр нэлээн бодлоготой, нарийн судалгаатай хандахгүй бол нийгмийн уур амьсгалд хөтлөгдөөд хөнгөлөлттэй эмийн жагсаалтыг л нэмээд байвал сайн юм шиг, ийм өрөөсгөл талаар хандах юм бол миний түрүүний хэлдгээр эмийн талаар явуулж байгаа төрийн бодлого гэдэг чинь өөрөө гэмт хэрэг шиг болж хувирах ийм хэт хэлбийсэн байдал руу явчих гээд байгаа тал байна аа. Манай ахмадууд гэхэд тэтгэврээ аваад бүгд өрхийн эмнэлэг дээр очиж цугладаг, баахан эм авдаг, эмээ нөөцөлдөг. Зарим нь түрүүн нэг нэр дэвшигч хэлээд байх шиг болно лээ. Тэр эм дамлаж байгаа ч шахуу юм шиг. Тэгээд энэний сөрөг үр дагавар нь хүндээ хөнгөлөлт үзүүлээд хамгаалж байгаа биш, эмгүйгээр биеэ эрүүл чийрэг авч явах хөдөлгөөн элдэв юмаараа, ийм юмных нь эсрэг механизм болж үйлчилчих гээд байх тал байгаа шүү гэдгийг би энд хэлмээр санагдаад байгаа юм.

Сүүлийн жилүүдэд эрүүл мэндийн даатгал эмнэлгийн хавсралт санхүүжилт шиг болж хувирсан. Энийг ер нь цаашдаа сайн зааглаж өгөхгүй бол даатгал утгаа алдана аа гэдгийг бас хэлмээр санагдаж байгаа юм. Академик түвшний эмнэлгүүд байх ёстой, улс оронд. Тэрэнд нь дэмжлэг байдаг юм байгаа биз. Ер нь нийгмийн эрүүл мэнд бол урьдчилан сэргийлэх, тэр оношилгоо, үзлэг дээр нь түлхүү нийгмийн даатгалаасаа дэмжлэг үзүүлээд, аль болохоор эрүүл чийрэг, эмийн бус аргаар бодлогоо хэрэгжүүлж явдаг байх тал руу эрүүл мэндийн даатгалыг жаахан хөшүүрэг болгож өгөхгүй бол одоо бол эрүүл мэндийн даатгал гэж дуусдаггүй сав юм шиг, бүгдийг эрүүл мэндийн даатгалаас авдаг, ор санхүүжүүлж байдаг, ажилтнаа санхүүжүүлж байдаг /микрофон хаагдав/.

**С.Чинзориг:** За баярлалаа. 5 номерын микрофоныг нээе. Р.Эрдэнэбат, Эрүүл мэндийн даатгуулагчдын хяналт ТББ-ын тэргүүн.

**Р.Эрдэнэбат:** Эрүүл мэндийн даатгалын тухай хууль бүх нийтэд тэгш 3 сая 300 мянган хүнд үйлчлэх ёстой хууль байдаг. Одоогийн дагаж мөрдөж байгаа хууль маань Үндсэн хууль, Эрүүл мэндийн тухай хуулийнхаа эсрэг ажиллаж байгаа. Багцлаад хэлэх юм бол хүмүүсийг хамгийн сүүлд нь өвчтэй болгочхоод хагалаад, нөгөө хүн нь үхээд даатгалын сангаас мөнгө нь гараад, тэр хэдхэн хүнд өвчтэй, яаралтай түргэн тусламж, хавдар ч гэдэг юм уу, зүрх судасны өвчин ч гэдэг юм уу арав гаран төрлийн үйлдлүүд дээр төрөөс мөнгийг нь дааж байгаа гэнгүүт нөгөө өөрөө мөнгөө төлөөгүй иргэд нь гомдол гаргаж чаддаггүй, даатгалын сангийн мөнгийг их хэмжээгээр зарцуулчихсан гэдэг. Яг тусламж үйлчилгээ авах ёстой мөнгө төлж байгаа иргэд нь өөрсдөө төлбөр үйлчилгээ авч чаддаггүй.

Тэгэхлээр даатгалын хууль яагаад өнөөдөр Үндсэн хуулиас зөрөөд байдаг юм бэ гэхлээр Үндсэн хууль 1992 оны 01 сарын 13-нд батлагдсан байдаг. Үндсэн хуулийн арван зургаадугаар зүйлийн зургаад нь эрүүл мэндээ төрөөр хамгаалуулах эрхтэй, эмнэлэг тусламж үйлчилгээ авах эрхтэй л гэсэн болохоос биш төрөөс үнэ төлбөргүй үйлчилгээ үзүүлнэ гэж ерөөсөө байхгүй шүү дээ. Социализмын үеийн юм бүгдээрээ дуусчихсан. Одоо Үндсэн хуульдаа захирагдаж ажиллах ёстой. Эрүүл мэндийн тухай хууль дээр нийгмийн эрүүл мэнд, эмнэлгийн тусламж үйлчилгээ гээд хоёр заалт байхад нийгмийн эрдмийг нь хаячихсан, эмнэлгийн хамгийн сүүлийнх нь шатан дээр нь даатгалын сангийн мөнгийг үзүүлэх гээд байгаа байхгүй юу. Мөнгө төлөх гээд байхгүй юу. Манай Монгол Улс дэлхийд байхгүй стандартаар ажилладаг, хамгийн олон эмчтэй, хамгийн олон өвчтөнтэй ийм улс. Дэлхийд байхгүй стандартаар ажилладаг гэж юу хэлэх гээд байгаа юм бэ гэхлээр даатгалын сангаас тавхан хоногийн мөнгө өгдөг учраас нөгөө өвчтөнүүд нь эмнэлгээ тойроод улам архагшаад, хүндрээд энгийн зардал улам ихсээд их өвчтэй хүмүүстэй юм шиг харагддаг.

Улаанбаатар хот руу төвлөрүүлээд байгаа энэ шалтгаан чинь өөрөө даатгалын хууль нь үйлчлэхгүй байгаа юм аа. Эрүүл мэндийн даатгалын сан анхан шатныхаа нэгжүүд рүү тусламж үйлчилгээг хүргэдэг болж санхүүжилтийг нь тийш нь өгдөг болох ёстой. Тэгж байж тэр хүмүүс чинь урт наслах, амьдралын чанартай тэтгэвэр тэтгэмжээ авдаг болох, үйлчилгээгээ авдаг болж байж дараагаар нь нийгмийн даатгалынхаа шимтгэлийг төлнө. Би энд хөдөлмөрлөх хэрэгтэй юм байна, би татвараа төлмөөр байна аа гэдэг боловсролтой болж ирнэ. Эрүүл мэндийн салбар бол нийгмийн хамгаалал, төсвийн мөнгийг хэмнэх гэж байдаг болохоос биш бие даасан байдал руу, одоо худалдагч шиг үйлчилгээ үзүүлдэг салбар биш шүү гэдгийг л хамгийн сайн хуульдаа тусгаж оруулах хэрэгтэй байна. Манай эрүүл мэндийн даатгуулагчдын ТББ Эрүүл мэндийн даатгалын тухай хуульд нэмэлт, өөрчлөлт оруулах хуулийн төслүүдийг Улсын Их Хурлын гишүүд, эрүүл мэндийн байгууллагуудад хүргүүлсэн байгаа. Энийг Нийгмийн бодлогын байнгын хорооноос ч гэсэн дэмжиж ажиллахыг хүсэж байна.

**С.Чинзориг:** За баярлалаа, 1 номерын микрофоныг нээе. Ц.Товуусүрэн гуай үг хэлнэ.

**Ц.Товуусүрэн:** За баярлалаа. Тэгэхээр би нэр дэвшигчдийн талаар юм хэлэхгүй. Байнгын хороон дээр аяандаа тэгээд шийднэ биз. Өнөөдрийн ярилцлагаас тодорхой дүгнэлтүүд гарсан байх аа гэж ингэж бодож байна. За ер нь нэр дэвшигчид хэрвээ Эрүүл мэндийн даатгалын Үндэсний зөвлөлийн гишүүнээр томилогдвол анхаарах хэдэн зүйлийг хэлье.

Нэгдүгээрт нь, энэ хүмүүс Монголын үйлдвэрчний эвлэлийг, өөрөөр хэлбэл ажил олгогчдыг биш ээ даатгуулагчдыг төлөөлж байгаа ийм хүмүүс байна. Тэгэхээр гишүүн болбол дан даатгуулагчийн эрх ашиг гэж ярихгүй ээ. Энд гурван эрх ашгийн огтлолцол дээр шийдвэр гаргана аа гэж бодох хэрэгтэй.

Нэгдүгээрт нь нийтийн эрх ашиг,

хоёрдугаарт даатгуулагчийн эрх ашиг,

гуравдугаарт ажил олгогчийн эрх ашиг.

Яагаад гэвэл эрүүл мэндийн даатгалын шимтгэлийг хуваалцдаг субъектүүд учраас. Төрийг төлөөлдөг нэг хэсэг хүмүүс байдаг, тэрнийг нь Засгийн газрыг төлөөлж байна энэ тэр гэж бид нар ярих дуртай. Би бол нийтийн эрх ашгийг илүү төлөөлж Засгийн газрын төлөөлөл байгаа, тэр хүмүүс нь байх ёстой, тэгэхдээ дарга нь байх нь зохимжгүй гэдэг тал дээр байдаг хүн. За тэгээд хамгийн гол нь юу вэ гэхлээр, Засгийн газрыг төлөөлж байгаа хүн нь эрүүл мэндийн даатгалын Үндэсний зөвлөлийн дарга байдаг энэ зохимжгүй юман дээр гишүүд нь тэрнийгээ аялдан дагалдахгүй байх л зүйлийг ихээхэн хичээх хэрэгтэй юм даа гэж бодож байна.

Манай эрүүл мэндийн даатгалын шимтгэл бол тийм ч бага биш, шимтгэлийн хувь нэлээдгүй юм санхүүжилтэд хүрнэ. Тэгэхдээ манай эрүүл мэндийн үйл ажиллагааны одоо юу гэдэг юм, чиглэл нь жоохон буруу байгаад байх шиг байгаа юм. Аливаа улс орны эрүүл мэндийн толь бол эрүүл мэндийн төсөв нь хэр их байна вэ гэдгээр хэмжигддэг. Өөрөөр хэлбэл, тэнд даатгалаас орж байгаа мөнгө, эрүүл мэндэд зориулж улсын төсвөөс зарж байгаа мөнгө хоёр. Тэгэхээр эрүүл мэндийн даатгал, эрүүл мэндийн үйл ажиллагааны зөв толь нь бол юу байх ёстой вэ гэхээр эрүүл мэндийн тусламж үйлчилгээ, эрүүл мэндийн урьдчилан сэргийлэх арга хэмжээ, эрүүл мэндийн соён гэгээрүүлэх ажиллагаа гэсэн ийм гурван юмнаас бүрдэх ёстой. Соён гэгээрүүлэх, урьдчилан сэргийлэх нь жин дарах ёстой. Ингэсэн цагт эрүүл мэндийн төсөв эрүүл байх ёстой юм. Энэ тал дээр илүү анхаараасай гэж бодож байна.

Өөрөөр хэлбэл, эрүүл мэндийн урьдчилан сэргийлэх, соён гэгээрүүлэх ажиллагаанд эрүүл мэндийн даатгалаас тодорхой хэмжээний төсвийг зарцуулдаг болох хэрэгтэй. Зарцуулдаг болох хэрэгтэй. Ингэж байж сая эрүүл мэндэд зарцуулах хөрөнгө багасна. Ийм зүйлийг их анхаараасай гэж би бодож байна. За гүйцэтгэлийн санхүүжилтийг оновчтой болгох тал дээр манай нэр дэвшигчид тодорхой ойлголттой байгаа юм байна. Тодорхой тулгамдаж байгаа асуудлыг мэдэж байгаа юм байна гэж бас асуулт, хариултын явцад мэдлээ. Даатгалаас санхүүжих тусламж үйлчилгээний нэр төрлийг бас оновчтой болгох тал дээр анхаарах ёстой. Цаашдаа энийг ажиллаж байх явцдаа илүү тодруулаад, нарийн зохицуулах байх аа гэж ингэж бодож байна. За баярлалаа.

**С.Чинзориг:** За баярлалаа. Нэр дэвшигчийн сонсголтой холбогдуулаад гишүүд, оролцогчид үг хэлж дууслаа. Бид Улсын Их Хурлаас батлагдсан Улсын Их Хурлын Хяналт шалгалтын тухай хуулийн дагуу эрүүл мэндийн даатгалын Үндэсний зөвлөлийн нэр дэвшигчдэд нээлттэй сонсгол одоо явууллаа. Анх удаагаа хараат бус шинжээч томилж, дүгнэлт гаргууллаа.

Гэхдээ энэ хараат бус шинжээчийн дүгнэлт бодитой юу? бодитой биш үү гэж бид үнэлэлт дүгнэлт өгөх нь зохимжтой биш байх гэж бодож байна. Нөгөө талаасаа эрүүл мэндийн даатгалын тухай хуулиараа Үндэсний зөвлөл гурван талын төлөөлөлтэй. Нэг төлөөлөл нь даатгуулагчийн олонхын эрх, хууль ёсны ашиг сонирхлыг хамгаалсан байгууллагыг төлөөлсөн гурван хүн гээд ийм хуультай. Тийм учраас талуудын эрх ашгийг хангасан ийм Үндэсний зөвлөл. Гэхдээ бид энэ дээр бас бодох ёстой юмнууд бий байх. Байгууллагын төлөөлөл гэхээр заавал одоо Монголын үйлдвэрчний эвлэлийн холбоо ч юм уу, түүний салбар холбоодын удирдлагууд байх ёстой юу, үгүй юу гэдгийг бид бодох ёстой байх.

Цаашдаа бид үйлдвэрчний эвлэлийн гишүүд байгууллагаа төлөөлөөд Үндэсний зөвлөлд орох тэр боломжийг нь манай даатгуулагчдын төлөөллийг төлөөлж байгаа байгууллагууд бодож үзэх ёстой байх. Энэ шинжээчийн дүгнэлт чинь энэ хуулийн заалт хоёр бас жаахан зөрчигдөх юм бол ажиглагддаг шүү дээ. Нэг нь болохлоор байгууллагын төлөөлөл байх ёстой гээд байдаг, хараат бус шинжээч болохлоор санхүүгийн өндөр боловсролтой, мэдлэгтэй, даатгалын чиглэлээр бас боловсролтой, мэдлэгтэй, ажлын дадлага туршлагатай тийм хүн байх ёстой. Тэр өнцгөөс нь харвал энэ улсууд шаардлага хангахгүй байна гээд. Бид, манай үйлдвэрчний эвлэлийнхэн болохлоор даатгуулагчийн төлөөлсөн байгууллагыг төлөөлсөн хүн байх ёстой гээд ийм сонирхлын зөрчлүүд байх шиг байна. Энийг цаашдаа бид дараа дараагийн процедурт засаад явах нь зүйтэй болов уу гэж бодож байна. Эрүүл мэндийн даатгалын Үндэсний зөвлөлийн гишүүнээр сонгогдож ажиллана гэдэг бас тийм амаргүй ч ажил. Нэлээн сайн ажиллах ёстой ийм ажил. За манай С.Ганбаатар гишүүн байнга ярьдаг, эрүүл мэндийн даатгалын сан гэдэг бол татвар төлөгчдийн мөнгө биш.

Ялангуяа Засгийн газар дангаараа мэдэж зарцуулах ёстой мөнгө биш гэж ярьдаг, би ч санал нэг байна. Тийм учраас гурван талын төлөөлөл энийгээ захиран одоо зарцуулах шийдвэр гаргаж байх, иргэд хяналт тавьж байх ийм л процессууд байгаа юм. Нэг талаасаа бол Үндэсний зөвлөл гэдэг бол орон тооны бус зөвлөл, орон тооны бус зөвлөл ажиллана гэдэг бас амаргүй. Би энэ чиглэлээр ажиллаж байсан, баримжаатай байна. Үндэсний зөвлөл, орон тооны бус зөвлөл ажиллахад их хэцүү. За нөгөө талаасаа Үндэсний зөвлөл орон тооны бус зөвлөл ч гэсэн бусад зөвлөлүүдээс ялгаатай. Бусад зөвлөлүүд бол зөвлөмж гаргадаг.

Энэ Үндэсний зөвлөл бол шийдвэр гаргадаг, тогтоол гаргадаг, тодорхой хэмжээгээр нийтээр дагаж мөрдөх журам баталдаг, гээд маш хариуцлагатай зөвлөл өө. Тийм учраас нэлээн асуудалд чамбай хандаж, нэлээн чадавхжуулах ёстой гэдэгтэй би санал нэг байна. Гишүүдийн хэлж, ярьж байгаа дээр манай бас гишүүд, оролцогч нар санал тавих байх. Би бол Ц.Мөнх-Оргил гишүүнтэй санал нэг байгаа юм. Эрүүл мэндийн тухай хуулиараа нийтийг хамарсан цар тахал дэгдсэн улсын төсвөөс санхүүжилтийг нь гаргах ёстой гэсэн хуультай. Энийг ч гэсэн өнгөрсөн жилийн төсөв батлахад би нэлээн хэлсэн, үндсэндээ төсөв мөнгөний бололцоо байхгүй байна гээд ингээд явсаар байгаад сүүлдээ эрүүл мэндийн даатгалын сангаас санхүүжээд л одоо явж байгаа юм, гэх мэтчилэн Засгаа дагалдаад яваад байдаг юман дээр бие даасан байдалтай оролцох, шийдвэрүүдээ гаргадаг байх ийм чиглэлийн чадавхжуулах асуудлыг бид цаашдаа анхаарах ёстой болов уу гэж бодож байгаа.

Цаашдаа магадгүй Эрүүл мэндийн даатгалын тухай хуульд өөрчлөлт оруулах асуудлууд байх болов уу гэж боддог. Ялангуяа энэ даатгалын төлөөлж байгаа гурван талыг нэлээн чадавхжуулах, ижил тэгш мэдээллээр хангадаг, ижил тэгш асуудалд оролцох нөхцөл боломжийг нь хангахтай холбоотой асуудлууд яригдах ёстой. Би одоогоороо ч гэсэн нэг их итгэл үнэмшил төрдөггүй юм. Яг одоо ингээд эрүүл мэндийн даатгалын сангийн хөрөнгийг Эрүүл мэндийн сайдын багцад өгөөд яваад байгаа нь зөв үү, буруу юу? Би энэ дээр жаахан шүүмжлэлтэй л ханддаг юм.

Худалдан авагчийн тогтолцоонд шилжчихсэн гээд манай Сангийн яам хөөрхөн хуураад, тэрийгээ дагуулаад төсвөөс гарах ёстой мөнгийг даатгалын сангаас гаргаад байгаа шүү дээ гэж би үздэг. Нэг худалдан авагчийн тогтолцоо гэдгийг одоо юу хэлээд байгаа юм, би бол арай өөр байх ёстой гэж л боддог. Нэг талаасаа манай Эрүүл мэндийн яам чинь бол үйлчилгээ үзүүлэгч, манай эрүүл мэндийн байгууллагууд ихэнх нь дандаа төрийн мэдлийн эрүүл мэндийн байгууллагууд. Нөгөө талаасаа худалдан авагч болчхоод байгаа байхгүй юу. Энэ одоо тогтолцоо мөн үү? Зөв үү? Цаашдаа бид нар энэ тогтолцоог бас авч үзэх ёстой юу? Энэ мэтчилэн асуудлуудыг манай эрүүл мэндийн даатгалын Үндэсний зөвлөл нэлээн өөрийн гэсэн бодлоготой байх, ялангуяа үйлдвэрчний эвлэлийн талыг төлөөлж явж байгаа улсууд өөрийн гэсэн байр суурийг тодорхой илэрхийлдэг байх ийм чиглэлүүд цааш нь нэлээн анхаарах шаардлагатай байгаа юм аа.

Эрүүл мэндийн даатгалын Үндэсний зөвлөлийг бас нэг үеэ бодвол бие даалгаад олон жил болж байна шүү дээ. Хуучин бол эрүүл нийгмийн даатгал зөвлөл дотроо байсныг бие даасан Үндэсний зөвлөл болгосон, ажлын албатай болгосон. Эрүүл мэндийн даатгалын асуудал хариуцсан хэрэгжүүлэгч агентлагтай нэлээн бэхжиж байгаа. Цаашдаа боловсронгуй болгох ёстой асуудлууд бий гэж бодож байна аа.

Өнөөдрийн эрүүл мэндийн даатгалын Үндэсний зөвлөлийн нэр дэвшигчийн сонсголтой холбогдуулж хийж байгаа нээлттэй сонсголын үйл ажиллагаа үүгээр өндөрлөж байна. Нээлттэй сонсголын үйл ажиллагаанд идэвхтэй оролцож байр сууриа илэрхийлсэн Улсын Их Хурлын гишүүддээ талархал илэрхийлье. Нэр дэвшигчийн талаарх хараат бус шинжээчийн дүгнэлт оруулж танилцуулсан А.Батбаяр шинжээчид бас талархлаа илэрхийлье. Анхны юм хийхэд бас амаргүй байсан гэдэгтэй санал нэг байна. Гэхдээ хүнтэй холбоотой дүгнэлт гаргана гэдэг нөхөд минь тийм амар ч юм ч биш байх гэж бодож байна. Нийт талууд, үйлдвэрчний эвлэлийн төлөөлөл болж нэр дэвшиж орж ирсэн З.Цогтгэрэл, Ч.Нарантуяа нартаа бас талархлаа илэрхийлье. Нийт сонсголд оролцож асуулт асууж, үг хэлж, байр сууриа нэгтгэсэн оролцогчдодоо талархлаа илэрхийлье.

Ингээд өнөөдрийн сонсгол үүгээр өндөрлөж байна.

Цаашдаа энэ процесстой юм байна лээ. Ингээд нээлттэй сонсгол явснаас хойш дэгээрээ ажлын хоёр өдрийн дотор нээлттэй сонсголд оролцсон Улсын Их Хурлын гишүүд хаалттай хуралдаж гэж байгаа юм аа бас, их том нэртэй, хаалттай хуралдаж нээлттэй сонсголын тайлан гаргана гэж. Тайлангаа Байнгын хороонд танилцуулна. Нээлттэй сонсголын тайланг хаалттай хуралдаж гаргахдаа гишүүдийн олонхын саналаар тайланг гаргана аа гэж. Өөрөөр хэлбэл, энэ хоёр нэр дэвшигчийн асуудлыг Улсын Их Хурал руу ингээд оруулах уу, оруулахгүй юу гэсэн асуудлыг бас дахиж хаалттайгаар хуралдаж шийдвэр гаргах ийм дэгтэй юм байна аа.

Ингээд өнөөдрийн нээлттэй сонсголын үйл ажиллагаа өндөрлөж байна аа. Баярлалаа та бүхэндээ.

СОНСГОЛ ДАРГАЛАГЧ,

УЛСЫН ИХ ХУРЛЫН ГИШҮҮН С.ЧИНЗОРИГ

Нийгмийн бодлогын байнгын хорооны

Ажлын алба